সামরিক বাহিনীতে শিশু

রাষ্ট্রীয় সশস্ত্র বাহিনী, বেসরকারি সশস্ত্র গোষ্ঠী এবং অন্যান্য সামরিক সংগঠনের সঙ্গে যুক্ত শিশুদের নানাভাবে ব্যবহার করা হয়। অনেক ক্ষেত্রে তাদের সরাসরি যুদ্ধের প্রশিক্ষণ দিয়ে যুদ্ধে অংশ নিতে বাধ্য করা হয়। তবে অধিকাংশ সময় তাদের সামরিক বাহিনীর সহায়ক কাজে নিয়োজিত করা হয়; যেমন রান্নার কাজ করা, মালামাল বহন করা, বার্তা বা খবর আদান-প্রদান করা ইত্যাদি। এছাড়াও কৌশলগত সামরিক সুবিধা আদায়ের উদ্দেশ্যে শিশুদের মানবঢাল হিসেবেও ব্যবহার করা হয়। রাজনৈতিক স্বার্থেও জনমত প্রভাবিত করতে বা প্রোপাগান্ডা চালানোর ক্ষেত্রে শিশুদের ব্যবহার করা হয়। 

শিশু অধিকার বিষয়ক সম্মেলন অনুযায়ী ১৮ বছরের কম বয়সী সকল ব্যক্তি শিশু হিসেবে সংজ্ঞায়িত। ইতিহাস জুড়ে এবং বিশ্বের নানা সংস্কৃতিতে এই ধরণের শিশুদের সামরিক অভিযান ও সামরিক কার্যক্রমে অংশগ্রহণের জন্য নিয়োগ করা হয়েছে। শিশুরা সহজে প্রভাবিত হওয়ার কারণেই তাদেরকে অনেক সময় লক্ষ্যবস্তুতে পরিণত করা হয়। এর ফলে তাদেরকে তুলনামূলকভাবে সহজে নিয়োগ করা যায় এবং নিয়ন্ত্রণে রাখা সম্ভব হয়। কিছু কিছু ক্ষেত্রে শিশুদের জোর করে সামরিক কর্মকাণ্ডে যুক্ত করা হয়; তবে অনেক শিশু নিজেরাই এতে যোগ দেয়। শিশুরা সাধারণত দারিদ্র্য, বঞ্চনা ও অসহায়তা থেকে রক্ষা পাওয়ার জন্য বা সামরিক জীবনকে প্রাপ্তবয়স্ক হওয়ার পথে এক ধরনের দীক্ষা বা উত্তরণের ধাপ বলে মনে করে এই পথ বেছে নেয়। 

সশস্ত্র সংঘাত থেকে বেঁচে ফেরা অধিকাংশ শিশু সৈনিকের মধ্যে মানসিক ব্যাধি, পড়া-লেখা ও গণিত দক্ষতার ঘাটতি এবং অতিরিক্ত আগ্রাসনের মতো আচরণগত সমস্যা দেখা যায়। এসব সমস্যার সম্মিলিত প্রভাবে প্রাপ্তবয়স্ক জীবনে তাদের বেকারত্ব ও দারিদ্র্যের ঝুঁকি অনেক বেড়ে যায়। যুক্তরাজ্যে পরিচালিত এক গবেষণায় দেখা গেছে, কিশোর বয়সী শিশুদের সামরিক নিয়োগ ও প্রশিক্ষণের কারণে তাদের মধ্যে আত্মহত্যার ঝুঁকি, চাপ-সম্পর্কিত মানসিক ব্যাধি, অনিয়ন্ত্রিত মদ্যপান ও সহিংস আচরণ সৃষ্টি হয়; যদিও তাদের যুদ্ধে না পাঠানো হয়।

১৯৬০-এর দশক থেকে একাধিক চুক্তি বিশ্বব্যাপী শিশুদের সামরিক নিয়োগ ও ব্যবহারের হার সফলভাবে কমিয়েছে।  তবুও, বিশ্বজুড়ে সশস্ত্র বাহিনীর প্রায় এক-চতুর্থাংশ—বিশেষ করে তৃতীয় বিশ্বের দেশগুলোর বাহিনী—এখনও কিশোর শিশুদের সামরিক সেবার জন্য প্রশিক্ষণ দেয়।  অন্যদিকে, সাম্প্রতিক বছরগুলোতে বিভিন্ন স্থানে সশস্ত্র সংঘাত ও বিদ্রোহে শিশুদের ব্যবহার বেড়েছে।

## ইতিহাস
ইতিহাসে এমন অসংখ্য শিশুর ঘটনা দেখা যায়, যাদেরকে যুদ্ধের জন্য প্রশিক্ষণ দেওয়া হয়েছে এবং সরাসরি লড়াইয়ে নিযুক্ত করা হয়েছে বা বোঝা বহনকারী ও বার্তাবাহকের মত সহায়ক ভূমিকায় নিয়োজিত করা হয়েছে। কিছু ক্ষেত্রে শিশুদের যৌন দাস হিসেবেও ব্যবহার করা হয়েছে। তাছাড়া কৌশলগত সামরিক সুবিধা অর্জনের জন্য কখনো তাদের মানবঢাল হিসেবে ব্যবহার করা হয়েছে কিংবা রাজনৈতিক উদ্দেশ্যে প্রচার-প্রোপাগান্ডার হাতিয়ার হিসেবে শিশুদের ব্যবহার করা হয়েছে।  উদাহরণস্বরূপ, ১৮১৩ ও ১৮১৪ সালে, নেপোলিয়ন তার সেনাবাহিনীর জন্য বহু তরুণ ফরাসি কিশোরকে ভর্তি করেছিলেন। প্রথম ও দ্বিতীয় বিশ্বযুদ্ধে প্রায় সব পক্ষেই হাজার হাজার শিশু অংশগ্রহণ করেছিল।  ২০শ শতাব্দী ও ২১শ শতাব্দীর প্রথম দিকে পর্যন্ত বিশ্বজুড়ে সামরিক কর্মকাণ্ডে শিশুদের ব্যবহার প্রচলিত ছিল। বিশেষ করে আফ্রিকা, লাতিন আমেরিকা ও মধ্যপ্রাচ্যের কিছু অঞ্চলে এই প্রবণতা বেশি লক্ষ্য করা যেত। কেবলমাত্র এই সহস্রাব্দের শুরু থেকে আন্তর্জাতিক পর্যায়ে শিশুদের সামরিক ব্যবহারের ওপর নিয়ন্ত্রণ এবং তা হ্রাস করার জন্য কার্যকর প্রচেষ্টা শুরু হয়েছিল। এর আগে এটি গোটা বিশ্বে সাধারণ প্রচলন ছিল।

## বর্তমান অবস্থা

### রাষ্ট্রীয় সশস্ত্র বাহিনী
২০০০ সালে শিশুদের সামরিক সংঘর্ষে ব্যবহার সংক্রান্ত একটি ঐচ্ছিক প্রোটোকল গৃহীত হয়। এই প্রোটোকলটি চুক্তিবদ্ধ রাষ্ট্রগুলোর জন্য বাধ্যতামূলক করে যে, শিশুদের সামরিক ব্যবহার রোধে তারা সম্ভাব্য সমস্ত পদক্ষেপ গ্রহণ করবে যেন কোনো শিশু সরাসরি যুদ্ধে অংশগ্রহণ করতে না পারে এবং ১৬ বছরের কম বয়সে কাউকে সেনাবাহিনীতে নিযুক্ত করা বন্ধ হবে। বর্তমান বিশ্বের অধিকাংশ দেশই এই প্রোটোকলে যোগ দিয়েছে, যার ফলে বিশ্বব্যাপী চলমান নিয়ম হল, সেনাবাহিনীতে কেবলমাত্র প্রাপ্তবয়স্কদের নিয়োগ করা হবে এবং ১৮ বছর বয়সের নিচে কাউকে সামরিক বাহিনীতে ভর্তি করা হবে না।

তবুও ২০১৮ সালের হিসাব অনুযায়ী তখনো ৪৬টি দেশে ১৮ বছরের কম বয়সী শিশুদের সামরিক কাজে নিয়োগ দেওয়া এবং তাদের প্রশিক্ষণ দেওয়া হত। এই দেশগুলির মধ্যে অধিকাংশ দেশই শিশুদের ১৭ বছর বয়স থেকে সামরিক কাজে নিয়োগ দেয়। প্রায় ২০টির মতো দেশ ১৬ বছর বয়স থেকেই নিয়োগ শুরু করে। এছাড়াও এমন কিছু দেশ আছে, যেখানে এর থেকেও কম বয়সী শিশুদেরও সামরিক কাজে ব্যবহার করা হয়, কিন্তু সেগুলোর সংখ্যা অজানা এবং এটি তুলনামূলকভাবে কম প্রচলিত।

২০২২ সালে জাতিসংঘ নিশ্চিত করেছিল যে, নয়টি দেশের সামরিক বাহিনী শিশুদের সরাসরি সংঘাতে ব্যবহার করছে। এদের মধ্যে আফ্রিকায় রয়েছে: মধ্য আফ্রিকান প্রজাতন্ত্র, গণতান্ত্রিক কঙ্গো প্রজাতন্ত্র, মালি, সোমালিয়া ও দক্ষিণ সুদান; পশ্চিম এশিয়ায় রয়েছে সিরিয়া ও ইয়েমেন; মধ্য এশিয়ায় আফগানিস্তান ও দক্ষিণ-পূর্ব এশিয়ায় মিয়ানমার। 

### বেসরকারি সশস্ত্র গোষ্ঠী
বেসরকারি সশস্ত্র গোষ্ঠীর মধ্যে অন্তর্ভুক্ত রয়েছে রাষ্ট্রীয় নয় এমন সশস্ত্র অর্ধসামরিক বিভিন্ন সংগঠন; যেমন: মিলিশিয়া, বিদ্রোহী দল, সন্ত্রাসী সংগঠন, গেরিলা আন্দোলন, সশস্ত্র মুক্তি আন্দোলন এবং অন্যান্য আংশিক সামরিক সংগঠন।

, জাতিসংঘ চিহ্নিত করেছিল যে, ১২টি দেশ এমন রয়েছে, যেখানে এমন গোষ্ঠীগুলি শিশুদের ব্যাপকভাবে সামরিক কাজে ব্যবহার করে। সেই দেশগুলি হলো:  দক্ষিণ আমেরিকার কলম্বিয়া; আফ্রিকার মধ্য আফ্রিকান প্রজাতন্ত্র, কঙ্গো প্রজাতন্ত্র, মালি, দক্ষিণ সুদান, সোমালিয়া ও সুদান; মধ্যপ্রাচ্যের লেবানন ও ফিলিস্তিন; পশ্চিম এশিয়ার সিরিয়া ও ইয়েমেন; মধ্য এশিয়ার আফগানিস্তান; এবং দক্ষিণ-পূর্ব এশিয়ার মায়ানমার।

তবে সকল সশস্ত্র গোষ্ঠী শিশুদের ব্যবহার করে না। ১৯৯৯ সালের পর থেকে প্রায় ৬০টি সশস্ত্র গোষ্ঠী শিশুদের তাদের দলে যোগদান করানোর হার কমানো বা সম্পূর্ণভাবে বন্ধ করার জন্য আনুষ্ঠানিক চুক্তি করেছে। উদাহরণস্বরূপ, ফিলিপাইনের মোরো ইসলামিক লিবারেশন ফ্রন্ট ২০১৭ সালের মধ্যে প্রায় ২,০০০ শিশুকে তাদের দলে থেকে মুক্তি দেয়। এছাড়া ২০১৬ সালে কলম্বিয়ার এফএআরসি-ইপি গেরিলা আন্দোলন শিশুদের নিয়োগ সম্পূর্ণভাবে বন্ধ করার জন্য সম্মতি দেয়। তবে কিছু দেশে এর উল্টো প্রবণতাও দেখা যায়। বিশেষ করে আফগানিস্তান ও সিরিয়ায়  অনেক বিদ্রোহী ইসলামপন্থী দল এবং তাদের বিরুদ্ধে লড়াই করা গোষ্ঠীগুলি শিশুদের সামরিক নিয়োগ, প্রশিক্ষণ ও ব্যবহার আগের তুলনায় আরো বাড়িয়েছে।

### বৈশ্বিক গণনা
২০০৩ সালের একটি হিসাব অনুযায়ী, সেই সময় বিশ্বজুড়ে চলমান সশস্ত্র সংঘাতগুলোর প্রায় তিন-চতুর্থাংশেই শিশু সেনারা কোনো না কোনোভাবে অংশগ্রহণ করছিল। একই বছরে জাতিসংঘের মানবাধিকার বিষয়ক সমন্বয় দপ্তর অনুমান করে যে, এসব শিশু সেনার অধিকাংশের বয়স ছিল ১৫ বছরের বেশি; তবে তাদের মধ্যে কিছু শিশু তার চেয়েও কম বয়সী ছিল।

তবে চলমান সশস্ত্র সংঘাত বা নিরাপত্তাহীনতার কারণে যে সব অঞ্চলে জাতিসংঘের কর্মকর্তা ও অন্য পর্যবেক্ষকদের প্রবেশাধিকার বাধাগ্রস্ত বা অসম্ভব হয়ে পড়ে, সেখানে শিশুদের সামরিক ব্যবহারের ফলে ঠিক কতজন শিশু এতে প্রভাবিত হচ্ছে, তা নির্ভুলভাবে নির্ধারণ করা অত্যন্ত কঠিন হয়ে যায়।

২০০৩ সালে ইউনিসেফ একটি হিসাবে অনুমান করে যে, বিশ্বজুড়ে চলমান ৩০টিরও বেশি সশস্ত্র সংঘাতে প্রায় ৩ লক্ষ শিশু কোনো না কোনোভাবে জড়িত।

২০১৭ সালে চাইল্ড সোলজার্স ইন্টারন্যাশনাল জানায় যে, বিশ্বের বিভিন্ন দেশে রাষ্ট্রীয় সেনাবাহিনী ও বেসরকারি সশস্ত্র গোষ্ঠী উভয় ক্ষেত্রেই বিপুল সংখ্যক শিশু যুক্ত ছিল। তাদের হিসাব মতে, এই শিশুদের সংখ্যা হাজার হাজার ছিল এবং বাস্তবে তা এক লক্ষেরও অধিক হতে পারে। এর পরের বছর ২০১৮ সালে সংস্থাটি আরো উল্লেখ করে যে, বিশ্বের চলমান প্রায় ১৮টি সশস্ত্র সংঘাতে শিশুদের সরাসরি বা পরোক্ষভাবে অংশ নিতে বাধ্য করা হয়েছিল।

২০২৩ সালে জাতিসংঘের মহাসচিব কর্তৃক প্রকাশিত একটি প্রতিবেদনে জানানো হয়, বিশ্বের ২৩টি দেশে চলমান সশস্ত্র সংঘাতে শিশুদের নিয়োগ ও সরাসরি ব্যবহারের ৭,৬২২টি ঘটনা নিশ্চিতভাবে প্রমাণিত হয়েছে। এসব ক্ষেত্রে শিশুদের জোরপূর্বক বা প্রলোভনের মাধ্যমে যুদ্ধে অংশ নিতে বাধ্য করা হয়েছিল। ২০২২ সালে প্রতিবেদনে উল্লেখ করা হয় যে, সশস্ত্র বাহিনী বা সশস্ত্র গোষ্ঠীর সঙ্গে আগে যুক্ত ছিল এমন ১২,৪৬০ জনেরও বেশি শিশুকে যুদ্ধক্ষেত্র থেকে সরিয়ে এনে সুরক্ষা প্রদান, মানসিক ও সামাজিক পুনর্বাসন, শিক্ষা ও স্বাভাবিক জীবনে ফিরে যাওয়ার জন্য সহায়তা দেওয়া হয়েছে। এই সহায়তার উদ্দেশ্য ছিল শিশুদের সমাজের নিরাপদ ও স্বাভাবিক জীবনে অন্তর্ভুক্ত করা

শিশু সৈন্যদের মধ্যে কন্যা শিশুদের সংখ্যা সম্পর্কে বিভিন্ন সময়ে ভিন্ন ভিন্ন হিসাব পাওয়া যায়। কারণ সব সংঘাতপূর্ণ অঞ্চলে নির্ভরযোগ্য তথ্য সংগ্রহ করা কঠিন। কিছু গবেষণা ও প্রতিবেদনে বলা হয়েছে, মোট শিশু সৈন্যদের মধ্যে প্রতি ১০ জনে ১ থেকে ৩ জন কন্যাশিশু হতে পারে।  অন্য কিছু প্রতিবেদনে দেখা যায়, কোথাও কোথাও এই হার ১০ জনে ৫ জন পর্যন্তও পৌঁছাতে পারে। তবে কিছু গবেষকের মতে, নির্দিষ্ট কিছু সংঘাতে মোট শিশু সৈন্যদের ৪০% এরও বেশি কন্যাশিশু হতে পারে। এসব অনুমান মূলত বিভিন্ন দেশ ও সংঘাতভেদে আলাদা আলাদা তথ্যের ওপর ভিত্তি করে তৈরি করা হয়েছে। জাতিসংঘের মহাসচিবের ২০২৩ সালের প্রতিবেদনে যাচাইকৃত যেসব ঘটনা নথিভুক্ত করা হয়েছে, সেগুলোর হিসাবে দেখা যায় যে, সশস্ত্র বাহিনী বা সশস্ত্র গোষ্ঠীর দ্বারা নিয়োগপ্রাপ্ত বা ব্যবহৃত মোট শিশু সৈন্যদের মধ্যে কন্যাশিশুদের সংখ্যা

## প্রেরণাদায়ক কারণসমূহ
প্রাপ্তবয়স্কদের তুলনায় শিশুদের শারীরিক ও মানসিক বিকাশ অপরিপূর্ণ হওয়া সত্ত্বেও রাষ্ট্রীয় ও বেসরকারি সামরিক সংগঠনগুলো নানা কারণে শিশুদের নিয়োগ করতে আগ্রহী হয়। একই সঙ্গে বহু ক্ষেত্রেই শিশুরা নিজেরাই স্বেচ্ছায় এসব সশস্ত্র গোষ্ঠীতে যোগ দিতে প্রলুব্ধ হয়।

### মানসিক কারণ
প্রাপ্তবয়স্কদের তুলনায় শিশুদের, বিশেষ করে কিশোরদের স্নায়ুবিক বিকাশ কম হওয়ার কারণে তারা নিয়োগপ্রক্রিয়ায় বেশি সংবেদনশীল হয় এবং প্রায়শই ঝুঁকি বিবেচনা না করে গুরুত্বপূর্ণ সিদ্ধান্ত গ্রহণের প্রবণতা রাখে।

এই সংবেদনশীলতা মাথায় রেখে জার্মানি, যুক্তরাজ্য, ও মার্কিন যুক্তরাষ্ট্রে কিশোরদের লক্ষ্য করে সামরিক প্রচারণা চালানোর বিরুদ্ধে সমালোচনা করা হয়। সমালোচকরা বলেন যে, এমন প্রচারণা সামরিক জীবনকে আড়ম্বরপূর্ণ ও আকর্ষণীয় হিসেবে দেখায়; কিন্তু এতে এর সাথে জড়িত ঝুঁকি ও মৌলিক অধিকার হারানোর মত বিষয় এড়িয়ে যাওয়া হয়।

উল্লেখিত তিনটি দেশে পরিচালিত গবেষণায় পাওয়া গেছে যে, সশস্ত্র বাহিনী বা গোষ্ঠীগুলি শিশুদের নিয়োগের ক্ষেত্রে সাধারণের তুলনায় বিশেষভাবে দরিদ্র বা অর্থনৈতিকভাবে পিছিয়ে থাকা পরিবারের শিশুদের বেশি লক্ষ্য করে থাকে।  উদাহরণস্বরূপ, যুক্তরাজ্যে জাতীয় সেনাবাহিনী ১৮ বছর বয়সী প্রাপ্তবয়স্কদের তুলনায় ১৬ বা তার থেকে কম বয়সী শিশুদের নিয়োগে সহজেই আকর্ষিত করতে পারে, বিশেষ করে যারা অর্থনৈতিকভাবে দুর্বল পরিবেশ থেকে আসে।

সামরিক বাহিনীতে শিশুদের সৈনিক হিসেবে নিয়োগ করার সুবিধা হলো, তাদের প্রাপ্তবয়স্কদের তুলনায় সহজে দীক্ষিত ও নিয়ন্ত্রণ করা যায়। এছাড়াও শিশু সৈন্যরা প্রাপ্তবয়স্কদের তুলনায় অর্থগত পুরস্কারের পরিবর্তে ধর্ম, সম্মান, মর্যাদা, প্রতিশোধ ও দায়িত্ববোধের মতো অর্থ-হীন প্রেরণায় লড়াই করতে অধিক উদ্দীপ্ত থাকে।

### সামাজিক কারণ
বিশ্বের অনেক দেশেই যুবক প্রজন্মের সংখ্যা বৃদ্ধি পেয়েছে এবং তারা বয়স্ক প্রজন্মের তুলনায় সংখ্যায় অনেক বেশি। সেখানে শিশুরা সামরিক সংগঠনের জন্য একটি সহজলভ্য ও কম খরচের সম্পদ হিসেবে বিবেচিত হয়। ২০০৪ সালে বিশ্বের বিভিন্ন সামরিক সংগঠনে নিযুক্ত শিশুদের উপর গবেষণা করে র‍্যাচেল ব্রেট ও ইর্মা স্পেক্ট দেখিয়েছেন যে, অপ্রাপ্তবয়স্কদের সামরিক সংগঠনে যোগ দেওয়ার পেছনে অনেক জটিল কারণ কাজ করে; বিশেষ করে এমন কিছু কারণ, যা শিশুদের মধ্যে মানসিক, সামাজিক ও অর্থনৈতিক প্রণোদনা সৃষ্টি করে। যেমন: 
* দরিদ্র পরিবার থেকে আসা, যার মধ্যে নাগরিক শিক্ষা বা কর্মসংস্থানের সুযোগের অভাব রয়েছে;
* যুদ্ধকে সামাজিকভাবে স্বাভাবিক বা গ্রহণযোগ্য হিসেবে দেখার সংস্কৃতি;
* নতুন বন্ধু খোঁজার আকাঙ্ক্ষা;
* প্রতিশোধ নেওয়ার মনোভাব (উদাহরণস্বরূপ, বন্ধু ও আত্মীয়কে হত্যার পর);
* এমন ধারণা যে, “যোদ্ধা” হিসেবে কাজ করা তাদের বড় হওয়া বা জীবনের একটি গুরুত্বপূর্ণ ধাপ পার হওয়ার প্রতীক হিসেবে কাজ করবে।

নিম্নলিখিত সাক্ষ্যটি ১৯৯০-এর দশকে কম্বোডিয়ার সশস্ত্র বাহিনীতে ভর্তি হওয়া এক শিশু থেকে নেওয়া হয়েছিল, যা অনেক শিশুর যুদ্ধে যোগদান করার প্রধান প্রেরণাগুলিকে প্রতিফলিত করে:

### সামরিক কারণ
কিছু সশস্ত্র গোষ্ঠীর নেতারা উল্লেখ করেছেন যে, শিশুদের শারীরিক ও মানসিক অপরিপূর্ণতা থাকা সত্ত্বেও তারা বেশ কিছু বিশেষ গুণাবলির অধিকারী হয়, যা যুদ্ধের ক্ষেত্রে অনেক সহায়ক হয়; তারা বিস্ময়করভাবে নির্ভীক, চটপটে ও সহনশীল হয়।

শিশুদের দ্বারা সহজেই পরিচালনা করা যায় এমন হালকা ও স্বয়ংক্রিয় অস্ত্রের বিস্তৃতিও বিশ্বজুড়ে শিশুদের সরাসরি যোদ্ধা হিসেবে ব্যবহারের সক্ষমতা অনেক বাড়িয়েছে।

## শিশুদের ওপর প্রভাব

**সশস্ত্র সংঘাত**

সশস্ত্র সংঘাত থেকে বেঁচে ফেরা শিশু সৈনিকরা ভয়ংকর মানসিক ব্যাধিতে আক্রান্ত হওয়ার উচ্চ ঝুঁকির মুখে থাকে। তাদের মধ্যে গুরুতর মানসিক ব্যাধি, দুর্বল সাক্ষরতা ও সংখ্যাজ্ঞান এবং নানা ধরনের আচরণগত সমস্যা দেখা দেওয়ার আশঙ্কা উল্লেখযোগ্যভাবে বেশি থাকে। উদাহরণস্বরূপ, ফিলিস্তিন ও উগান্ডায় পরিচালিত বিভিন্ন গবেষণায় দেখা গেছে, অধিকাংশ সাবেক শিশু সৈনিকের মধ্যে আঘাত-পরবর্তী মানসিক ব্যাধির (পিটিএসডি) লক্ষণ পাওয়া গেছে। একই সঙ্গে উগান্ডায় প্রায় দশজনের মধ্যে নয়জন সাবেক শিশু সৈনিককে মানসিক পরীক্ষায় বিষণ্ন অবস্থায় ভুগছে বলে শনাক্ত করা হয়েছে। ফিলিস্তিনে পরিচালিত গবেষণাগুলিতে আরও দেখা যায়, যারা সশস্ত্র সংঘাতের সময় উচ্চমাত্রার সহিংসতার মুখোমুখি হয়েছে, তারা অন্য শিশুদের তুলনায় অধিক হারে আক্রমণাত্মক ও সামাজিকতা-বিরোধী আচরণ প্রদর্শন করে। এই মানসিক আঘাত, আচরণগত সমস্যা ও সামাজিক বিচ্ছিন্নতার সম্মিলিত প্রভাব সাধারণত প্রাপ্তবয়স্ক জীবনে গুরুতর পরিণতি ডেকে আনে। এর মধ্যে রয়েছে দারিদ্র্যে পতনের উচ্চ ঝুঁকি, শিক্ষাগত ও দক্ষতার ঘাটতি এবং এর ফলে সৃষ্ট দীর্ঘমেয়াদি বেকারত্ব বা স্থায়ী কর্মসংস্থানের অভাব। এসব ক্ষতিকর প্রভাব অনেক ক্ষেত্রেই তাদের মাঝে আজীবন থেকে যায় এবং তা ব্যক্তি ও সমাজ উভয়ের ওপরই গভীর নেতিবাচক প্রভাব ফেলে।

### বন্দীত্ব
কোনো সশস্ত্র বাহিনী বা সশস্ত্র গোষ্ঠী যখন শিশু যোদ্ধাদের বন্দী করে, তখন বন্দীত্বই তাদের জন্যে নির্যাতনের একটি বড় উৎস হয়ে দাঁড়ায়। এসব শিশু প্রায়ই কোনো আইনগত প্রক্রিয়া ছাড়াই দীর্ঘ সময় বন্দি থাকে। আটক অবস্থায় তাদের অনেককে পর্যাপ্ত খাবার দেওয়া হয় না; প্রয়োজনীয় চিকিৎসা সেবা থেকে বঞ্চিত রাখা হয় এবং অমানবিক ও অবমাননাকর পরিবেশে থাকতে বাধ্য করা হয়। অনেক ক্ষেত্রে আটক শিশুদের ওপর শারীরিক নির্যাতন চালানো হয়; যেমন মারধর বা কঠোর শাস্তি এবং কিছু শিশু যৌন নির্যাতনেরও শিকার হয়। কখনো শিশুকে তার পরিবারের সদস্যদের সঙ্গে একত্রে গ্রেপ্তার করা হয়; কখনো পরিবারের কোনো সদস্যের কর্মকাণ্ড বা সংশ্লিষ্টতার অজুহাতে শিশুকে আটক করা হয়। যদিও সে নিজে কোনো অপরাধে জড়িত নয়। এ ধরনের আটক প্রক্রিয়ায় শিশুদের আইনগত সুরক্ষা প্রায় থাকে না। প্রায়ই তাদের আইনজীবীর সঙ্গে দেখা করতে দেওয়া হয় না, আত্মীয়স্বজনদের যোগাযোগ নিষিদ্ধ করা হয়, এবং আদালতের কোনো শুনানিতেও তাদের পরিবারের সদস্য বা আইনজীবীদের উপস্থিত থাকতে দেওয়া হয় না। এর ফলে এসব শিশু ন্যায্য বিচার ও মৌলিক মানবাধিকারের অধিকার থেকে বঞ্চিত হয় এবং তাদের মানসিক ও শারীরিক ক্ষতি আরও গভীর ও দীর্ঘস্থায়ী হয়ে ওঠে।

### সামরিক প্রশিক্ষণ

যদিও শিশুদের সশস্ত্র সংঘাতে ব্যবহারের বিষয়টি সবচেয়ে বেশি নজর কেড়েছে, তবে গবেষণায় দেখা গেছে যে, যুদ্ধে যাওয়ার আগে নতুন সৈনিকরা যে সামরিক প্রশিক্ষণ ও পরিবেশের মুখোমুখি হয়, তাতেও তারা গুরুতর ঝুঁকির সম্মুখীন হয়। বিশেষ করে প্রশিক্ষণের সময়ই এসব ঝুঁকি সবচেয়ে বেশি দেখা যায়।

বিভিন্ন দেশের গবেষণা থেকে জানা যায় যে, সেনাবাহিনীতে ভর্তির সময় বা যুদ্ধক্ষেত্রে যাওয়ার আগে সৈনিকদের মধ্যে আত্মহত্যার চেষ্টা করার ঝুঁকি উল্লেখযোগ্যভাবে বেড়ে যায়; বিশেষ করে মার্কিন যুক্তরাষ্ট্রে এই প্রবণতা উল্লেখযোগ্য হারে দেখা যায়। এর সঙ্গে মার্কিন যুক্তরাষ্ট্র ও যুক্তরাজ্যে সেনাবাহিনীতে যোগদানের পর সৈনিকদের মধ্যে মানসিক রোগের ঝুঁকিও অনেক বেশি দেখা যায়। অপর একটি গবেষণায় দেখা যায় যে, সেনাবাহিনীতে ভর্তি হওয়ার আগে মাদকদ্রব্য সম্পর্কে যে অভিজ্ঞতা ছিল তার তুলনায় কর্মরত সেনাদের মধ্যে মদ্যপান বা মাদকদ্রব্যের অতিরিক্ত ব্যবহার করার সম্ভাবনা অনেক বেশি থাকে। এর সঙ্গে অন্যদের প্রতি আক্রমণাত্মক বা হিংসাত্মক আচরণের ঝুঁকিও অনেক বেশি দেখা যায়।

মার্কিন যুক্তরাষ্ট্রের সামরিক বিশেষজ্ঞরা বলেন যে, সামরিক প্রশিক্ষণ হল অত্যন্ত কঠোর ও মানসিক চাপসম্পন্ন শেখার প্রক্রিয়া, যেখানে নতুন সৈন্যদের এমনভাবে প্রশিক্ষণ দেওয়া হয় যে, যাতে তারা কোনো প্রশ্ন ছাড়াই সঙ্গে সঙ্গেই আজ্ঞা মেনে চলতে অভ্যস্ত হয়। গবেষণায় আরো দেখা যায় যে, কিশোর-কিশোরীরা প্রাপ্তবয়স্কদের তুলনায় মানসিকভাবে অধিক সংবেদনশীল এবং সংকটপূর্ণ পরিস্থিতিতে তাদের উপর নেতিবাচক প্রভাব বেশি পড়ে, বিশেষত যারা শৈশবে নানাভাবে কষ্ট বা প্রতিকূলতার মুখোমুখি হয়েছিলেন। গবেষণায় আরো প্রকাশ পেয়েছে যে, সামরিক প্রশিক্ষণের দীর্ঘমেয়াদি চাপ এমন কিশোর সৈন্যদের পূর্বের মানসিক সমস্যাকে আরো তীব্র করতে পারে এবং তাদের মস্তিষ্কের সুস্থ বিকাশকে বাধাগ্রস্ত করতে পারে।

সামরিক পরিবেশে প্রায় উচ্চ মাত্রার হয়রানি বা পরপীড়নের মত ঘটনা ঘটে, বিশেষ করে সেনা প্রশিক্ষক বা উচ্চপদস্থ কর্মকর্তাদের দ্বারা। উদাহরণস্বরূপ, যুক্তরাজ্যে ২০১৪ থেকে ২০২০ সালের মধ্যে আর্মি ফাউন্ডেশন কলেজে প্রশিক্ষক কর্মকতাদের দ্বারা সংঘটিত পরপীড়নের ৬২টি আনুষ্ঠানিক অভিযোগ নথিভুক্ত করা হয়েছিল। আর্মি ফাউন্ডেশনে ১৬ ও ১৭ বছর বয়সী তরুণ প্রশিক্ষণার্থী সৈনিকদের প্রশিক্ষণ দেওয়া হয়।   ২০১৪ সালে মাত্র ১৭ বছর বয়সে সৈনিক হিসেবে যোগদানকারী জো টার্টন তার পুরো প্রশিক্ষণকালে কর্মকতাদের দ্বারা নিয়মিত পরপীড়নের শিকার হওয়ার কথা মনে করেন। যেমন তিনি বলেন:

সামরিক পরিবেশে, বিশেষ করে প্রশিক্ষণ কেন্দ্রসমূহে যৌন হয়রানি ও অবাঞ্ছিত যৌন আচরণের ঘটনা অন্য পরিবেশের তুলনায় অনেক বেশি দেখা যায়।  উদাহরণ হিসেবে বলা যায়, ২০১৫ থেকে ২০২০ সালের মধ্যে ব্রিটিশ সশস্ত্র বাহিনীতে ১৬ বা ১৭ বছর বয়সী মেয়েরা নিজেদের সমবয়সী সাধারণ মেয়েদের তুলনায় ধর্ষণ ও অন্যান্য যৌন নিপীড়নের শিকার হওয়ার ঘটনা রিপোর্ট করার ক্ষেত্রে প্রায় দ্বিগুণ এগিয়ে ছিলেন। সামরিক প্রশিক্ষণকালে এই ধরনের যৌন নিপীড়নের ঝুঁকি সাধারণ নাগরিক জীবনের তুলনায় উল্লেখযোগ্যভাবে বেশি দেখা যায়।

## আন্তর্জাতিক আইন

### শিশুদের নিয়োগ ও ব্যবহার

#### শিশুর সংজ্ঞা

শিশু অধিকার বিষয়ক কনভেনশন ১৮ বছরের কম বয়সী সবাইকে শিশু হিসেবে সংজ্ঞায়িত করে। "প্যারিস নীতিমালা" সশস্ত্র বাহিনী বা গোষ্ঠীর সঙ্গে যুক্ত শিশুকে সংজ্ঞায়িত করেছে এভাবে যে: 

#### ১৫ বছরের কমবয়সী শিশু

১৯৪৯ সালের জেনেভা কনভেনশনের অতিরিক্ত প্রোটোকল (১৯৭৭, অনুচ্ছেদ ৭৭.২), শিশু অধিকার বিষয়ক জাতিসংঘ সনদ (১৯৮৯) ও আন্তর্জাতিক ফৌজদারি আদালতের রোম সংবিধি (২০০২) একমত হয়ে ঘোষণা করে যে, রাষ্ট্রীয় সেনাবাহিনী হোক বা কোনো বেসরকারি সশস্ত্র গোষ্ঠী হোক; কেউই ১৫ বছরের কম বয়সী শিশুকে সরাসরি যুদ্ধক্ষেত্রে বা সশস্ত্র লড়াইয়ে অংশগ্রহণ করাতে পারবে না। সরাসরি বলতে বোঝায় যে, অস্ত্র হাতে যুদ্ধ করা, শত্রুপক্ষের বিরুদ্ধে অভিযানে যুক্ত থাকা বা যুদ্ধ সম্পর্কিত কোনো সামরিক কর্মকাণ্ডে যুক্ত হওয়া। এটি এখন আন্তর্জাতিক যুদ্ধাপরাধ হিসবে গণ্য হবে এবং এই নিষেধাজ্ঞা লঙ্ঘন করে যদি ১৫ বছরের কম বয়সী শিশুকে যুদ্ধে ব্যবহার করা হয়, তাহলে নিয়োগকারী আন্তর্জাতিক ফৌজদারি আদালতে বিচারের সম্মুখীন হতে পারে।

#### ১৮ বছরের কমবয়সী শিশু

বিশ্বের অধিকাংশ দেশেরই সশস্ত্র বাহিনী রয়েছে এবং সব দেশই আন্তর্জাতিক আইনের অংশ হিসেবে কিছু কঠোর ও বাধ্যতামূলক নিয়ম মেনে চলতে বাধ্য। বিশেষ করে দুইটি আন্তর্জাতিক চুক্তি এই ক্ষেত্রে উল্লেখযোগ্য: সশস্ত্র সংঘাতে শিশু সম্পৃক্ততা বিষয়ক ঐচ্ছিক প্রোটোকল ও শিশুশ্রমের নিকৃষ্টতম রূপ বিষয়ক কনভেনশন। এই দুটি আন্তর্জাতিক চুক্তি স্পষ্টভাবে ঘোষণা করে যে, ১৮ বছরের কম বয়সী কোনো শিশুকে বা কিশোরকে জোরপূর্বক সশস্ত্র বাহিনীতে নিয়োগ করা যাবে না। কোনো রাষ্ট্র আইনগতভাবে শিশুদের সেনাবাহিনীতে যুক্ত করা, জোরপূর্বক প্রশিক্ষণ দেওয়া বা সামরিক দায়িত্বে নিযুক্ত করতে পারে না। এই নিষেধাজ্ঞা রাষ্ট্রের নিয়মিত সশস্ত্র বাহিনী এবং শিশুদের ওপর প্রভাব ফেলতে পারে—এমন সব ধরনের নিয়োগ প্রক্রিয়ার ক্ষেত্রেই প্রযোজ্য হবে। এই চুক্তিতে আরো বলা হয়েছে যে, যেসব দেশের সরকার এখনো শিশুদের সেনাবাহিনীতে নিয়োগ করা অব্যাহত রেখেছে, তাদের এমন নিযোগ কার্যত বন্ধ করতে সব ধরনের বাস্তবসম্মত ও কার্যকর ব্যবস্থা গ্রহণ করতে হবে। এছাড়া চুক্তিতে বেসরকারি সশস্ত্র গোষ্ঠী কর্তৃক শিশুদের নিয়োগ বন্ধের কথাও বলা হয়েছে। তবে এই নিষেধাজ্ঞার আইনি বাধ্যবাধকতা ও কার্যকারিতা কতটা শক্তিশালী—সে ব্যাপারে কিছুটা অনিশ্চয়তা রয়েছে। 

এক্ষেত্রে বিশ্বের সর্বোচ্চ মানদণ্ড নির্ধারণ করেছে শিশু অধিকার ও কল্যাণ সংক্রান্ত আফ্রিকীয় সনদ। এতে কোনো অবস্থাতেই রাষ্ট্রীয় সশস্ত্র বাহিনীর দ্বারা ১৮ বছরের কম বয়সী শিশুদের নিয়োগকে নিষিদ্ধ করে। আফ্রিকার অধিকাংশ রাষ্ট্র এই সনদটি অনুমোদন করেছে।

উপরের কোনো চুক্তিই শিশুদের পরোক্ষভাবে যুদ্ধে অংশ গ্রহণ করাকে স্পষ্টভাবে নিষিদ্ধ করে না, কিংবা শিশুদের যুদ্ধাবস্থার বাইরে অবস্থান করে কোনো সামরিক অভিযানে অবদান রাখাকে স্পষ্টভাবে নিষেধ করে না।

২০০৮ সালের একটি প্রতিবেদনে হিউম্যান রাইটস ওয়াচ  ১৪টি দেশের সরকারকে তালিকাভুক্ত করে, যারা সামরিক সেবার জন্য অপ্রাপ্তবয়স্কদের নিয়োগ করে: চাদ, কলম্বিয়া, কোত দিভোয়ার, গণতান্ত্রিক কঙ্গো প্রজাতন্ত্র, ভারত, ইরান, লিবিয়া, মিয়ানমার, পেরু, ফিলিপাইন, শ্রীলঙ্কা, জিম্বাবুয়ে, সুদান ও উগান্ডা। এছাড়া তালিকায় ৮টি এমন দেশও রয়েছে, যারা সশস্ত্র গোষ্ঠী থেকে আটক, আত্মসমর্পণকারী অথবা পালিয়ে আসা শিশু সৈন্যদের গোয়েন্দা, তথ্যদাতা বা বার্তাবাহক হিসেবে ব্যবহার করে: বুরুন্ডি, কলম্বিয়া, ভারত, গণতান্ত্রিক কঙ্গো প্রজাতন্ত্র, ইন্দোনেশিয়া, ইসরায়েল, নেপাল ও উগান্ডা।

### শিশুদের প্রত্যাহার ও সামাজিক পুনর্বাসনের মানদণ্ড

সশস্ত্র সংঘাতে শিশু সম্পৃক্ততা বিষয়ক ঐচ্ছিক প্রোটোকল চুক্তিটি দেশগুলিকে করে যে, তাদের নিয়ন্ত্রণাধীন অঞ্চলের যেসব শিশু সশস্ত্র সংঘাতে নিয়োগপ্রাপ্ত বা ব্যবহৃত হয়েছে, তাদের প্রত্যাহার করতে হবে এবং শারীরিক, মানসিক ও সামাজিক পুনর্বাসনের ক্ষেত্রে তাদের সহায়তা প্রদান করতে হবে। যুদ্ধ, গৃহযুদ্ধ, সশস্ত্র সংঘাত বা অন্যান্য জরুরি অবস্থায় শিশু ও কিশোরদের সুরক্ষা জাতিসংঘের জরুরি ও সশস্ত্র সংঘাতে নারী ও শিশুদের সুরক্ষা বিষয়ক ঘোষণার অধীনে নিশ্চিত করা হয়। সশস্ত্র গোষ্ঠীর প্রাক্তন সদস্যদের যথাযথভাবে নিরস্ত্রীকরণ, প্রত্যাহার ও পুনর্বাসনের জন্যে জাতিসংঘ ২০০৬ সালে ইন্টিগ্রেটেড ডিডিআর স্ট্যান্ডার্ডস প্রবর্তন করে।

### যুদ্ধাপরাধ

বর্তমান শিশুদের যুদ্ধাপরাধের জন্য বিচার করা উচিত কি না, সে ব্যাপারে আন্তর্জাতিকভাবে মতভেদ রয়েছে। আন্তর্জাতিক আইন মূলত যুদ্ধাপরাধের জন্য শিশুদের বিচারের মুখোমুখি করার সুযোগকে নিষিদ্ধ করে না। তবে শিশু অধিকার সংক্রান্ত কনভেনশনের ধারা ৩৭ স্পষ্টভাবে নির্দেশ দেয় যে, ১৮ বছরের নিচে কোনো শিশুর বিরুদ্ধে কোনো অপরাধ প্রমাণিত হলে তার জন্য তাকে মৃত্যুদণ্ড বা যাবজ্জীবন কারাদণ্ড আরোপ করা যাবে না। এতে শিশুদের বিচারের সুযোগ রাখা হয়েছে বটে, কিন্তু তাদের অপরাধের শাস্তি সীমিত রাখার কথা বলা হয়েছে।

#### উদাহরণ: সিয়েরা লিওন

সিয়েরা লিওনের গৃহযুদ্ধের পরিপ্রেক্ষিতে জাতিসংঘ সিয়েরা লিওনে একটি বিশেষ আদালত স্থাপনের মাধ্যমে ১৫ বছর বা তদূর্ধ্ব প্রাক্তন যোদ্ধাদের মানবিক আইন লঙ্ঘন করা বা যুদ্ধাপরাধবিষয়ক মামলার জন্য বিচার করার নির্দেশ দেয়। তবে প্যারিস নীতিমালা অনুযায়ী, সশস্ত্র সংঘাতে অংশগ্রহণ করা শিশুদের প্রথমে ভুক্তভোগী হিসেবে গণ্য করা উচিত; যদিও তারা অপরাধী হিসাবেও বিবেচিত হতে পারে:

নীতিটি সিয়েরা লিওনের আদালতের সংবিধানে স্পষ্টভাবে প্রতিফলিত হয়েছিল। সংবিধানটি শিশুদের বিরুদ্ধে বিচার চালানোর সম্ভাবনাকে সম্পূর্ণভাবে বাতিল করেনি; কিন্তু এতে বিশেষভাবে জোর দেওয়া হয়েছিল যে, প্রাক্তন শিশু সৈন্যদের পুনর্বাসন এবং তাদের সমাজে পুনঃএকত্রীকরণ করা উচিত। সিয়েরা লিওনের ট্রাইব্যুনালের প্রথম প্রধান সরকারি আইনজীবী ডেভিড ক্রেন সংবিধানটি এমনভাবে ব্যাখ্যা করেছিলেন যে, শিশুদের দ্বারা সংঘটিত যে কোনো ভয়ঙ্কর অপরাধের জন্যও শিশুদের বিচার না করে যে সকল প্রাপ্তবয়স্ক ব্যক্তি শিশুদের সংগ্রহ বা এতে নিয়োগ করেছিল, তাদের বিরুদ্ধে বিচার করা হবে। বিচারের ক্ষেত্রে শিশুদের অপরাধী হিসেবে নয়, বরং সাধারণভাবে তাদের ভুক্তভোগী হিসেবে বিবেচনা করা হবে। 

#### উদাহরণ: উমর কদর

মার্কিন যুক্তরাষ্ট্রে সরকারি আইনজীবীরা কানাডীয় নাগরিক উমর কদরের বিরুদ্ধে এই অভিযোগে মামলা করেছেন যে, তিনি ন্যাটো ও মার্কিন সেনাবাহিনীর বিরুদ্ধে আফগানিস্তানে ১৬ বছরের কম বয়সে তালেবান যোদ্ধাদের পক্ষে লড়াই করার সময় বেশ কিছু গুরুতর অপরাধ করেছেন। এসব অপরাধের জন্য যুক্তরাষ্ট্রের আইনে তার সর্বোচ্চ শাস্তি যাবজ্জীবন কারাদণ্ড হতে পারে। ২০১০ সালের দিকে উমর কদর স্বীকার করেন যে, তিনি অত্যাচার ও চাপে পড়ে যুদ্ধবিরোধী আইন লঙ্ঘন করে হত্যা, হত্যাচেষ্টা, আমেরিকা বিরোধী ষড়যন্ত্র, গুপ্তচরবৃত্তি এবং দুইবার সন্ত্রাসবাদের জন্য আর্থিক ও অন্যান্য সহায়তা প্রদান করেছেন। পরে প্লি বার্গেইন বা অপরাধ স্বীকারের অংশ হিসেবে উমরকে একটি বিশেষ আবেদনের সুযোগ প্রদান করা হয়েছিল, যার আওতায় তিনি মাত্র এক বছরের কারাদণ্ডের পর কানাডায় নির্বাসিত হতেন এবং সেখানে আরো সাত বছর শৃঙ্খলাপূর্ণ সময় কাটাতেন। ওমর কদর গুয়ানতানামো কারাগারে থাকাকালীন কানাডীয় সরকার তার প্রত্যাবর্তনে বিলম্বিত করার জন্য আন্তর্জাতিক সমালোচনার মুখে পড়ে। অবশেষে ২০১২ সালের সেপ্টেম্বরে উমর কদর কানাডীয় কারাগারে হস্তান্তরিত হন এবং ২০১৫ সালের মে মাস অ্যালবার্টার এক বিচারকের মাধ্যমে জামিনে মুক্তি পান। ২০১৬ সালের সংবাদ অনুযায়ী, কদর যুক্তরাষ্ট্রে যুদ্ধাপরাধী হিসেবে প্রাপ্ত সাজার বিরুদ্ধে আপিল করছিলেন।

জাতিসংঘ মহাসচিবের শিশু ও সশস্ত্র সংঘাত বিষয়ক বিশেষ প্রতিনিধি মার্কিন যুক্তরাষ্ট্রের সেনা কমিশনের কাছে কদরকে মুক্তির জন্য পুনর্বাসন কর্মসূচিতে অন্তর্ভুক্ত করার আবেদন করেছিলেন; কিন্তু আবেদনটি সফল হয়নি। তিনি নিজের চিঠিতে উল্লেখ করেছিলেন যে, "কদর অন্যান্য সাধারণ শিশু সৈন্যদের মতই একজন, যাকে একটি সশস্ত্র গোষ্ঠী এসব কাজে নিয়োগ করেছিল। শিশুরা সাধারণত অল্পবুদ্ধির কারণে বুঝে-না-বুঝেই প্রাপ্তবয়স্কদের নির্দেশে সামরিক কর্মকাণ্ডে অংশগ্রহণ করে।

## জাতিসংঘের ভূমিকা

### পটভূমি

১৯৮৯ সালের চুক্তির পর শিশু অধিকার কর্মীরা হতাশ হয়ে পড়েন। কারণ শিশু অধিকার সংক্রান্ত চুক্তির চূড়ান্ত পাঠে আঠারো বছরের নিচে সব শিশুকে সশস্ত্র বাহিনীতে নিয়োগ নিষিদ্ধ করা হয়নি। এরপর তারা এই লক্ষ্য অর্জনের জন্য নতুন একটি চুক্তির প্রস্তাব দিতে শুরু করেন। এর ফলে নবগঠিত শিশু অধিকার কমিটি দুটি গুরুত্বপূর্ণ বিষয়ে সুপারিশ করেছিল: শিশুদের উপর সশস্ত্র সংঘাতের প্রভাব ভালোভাবে বোঝার জন্য জাতিসংঘের পক্ষ থেকে একটি বিস্তৃত গবেষণা চালানো এবং শিশু অধিকার চুক্তির সঙ্গে সম্পর্কিত একটি পরিপূরক প্রোটোকল প্রস্তুত করার জন্য জাতিসংঘ মানবাধিকার কমিশনের একটি বিশেষ কার্যকরী দল গঠন করা। তাদের উভয় প্রস্তাবই পূর্ণভাবে গ্রহণ করা হয়েছিল।

শিশু অধিকার কমিটির প্রস্তাবনায় সাড়া দিয়ে জাতিসংঘের সাধারণ অধিবেশন স্বীকার করে যে, বিশ্বের অনেক অঞ্চলে সশস্ত্র সংঘাতের কারণে শিশুদের মানসিক পরিস্থিতির খুবই ভয়ঙ্কর অবনতি হচ্ছে। এরপর তারা মানবাধিকার বিশেষজ্ঞ গ্রাসা মাচেলকে একটি তথ্যসমৃদ্ধ গবেষণা পরিচালনা করে প্রতিবেদন জমা করার জন্য নিয়োগ দেয়। তার রিপোর্ট "শিশুদের ওপর সশস্ত্র সংঘাতের প্রভাবে (১৯৯৬)" বিশেষত কমবয়সী শিশুদের সামরিক ব্যবহারের বিষয়ে খুবই উদ্বেগ প্রকাশ করা হয়। এতে উল্লেখ করা হয়েছিল যে, এর ফলে প্রতি বছর হাজার হাজার শিশু হত্যা, অঙ্গহানি ও মানসিক ক্ষতির শিকার হচ্ছে। রিপোর্টে উল্লেখ করা হয়:

এদিকে, প্রতিবেদনটির আইনগত মান উন্নত করার লক্ষ্যে জাতিসংঘের মানবাধিকার কমিশন একটি কার্যকরী দল গঠন করে, যার প্রধান কাজ ছিল একটি নতুন চুক্তি নিয়ে আলোচনা করা। বিশ্বব্যাপী ব্যাপক প্রচারাভিযান ও বহুল আলোচনার পর ২০০০ সালে নতুন চুক্তিটি গৃহীত হয়, যা "শিশু অধিকার সংক্রান্ত চুক্তির" অধীনে "সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রোটোকল" নামে পরিচিত পায়। এই চুক্তিটি প্রথমবারের মতো সশস্ত্র সংঘাতে সব শিশুর সরাসরি অংশগ্রহণ নিষিদ্ধ করে। তবে একই সঙ্গে এটি রাষ্ট্রীয় সশস্ত্র বাহিনীকে (বেসরকারি সশস্ত্র গোষ্ঠীকে নয়) ১৬ বছর বয়স থেকে শিশুদের নিয়োগের অনুমতি বজায় রাখে। এই প্রোটোকলটি ২০০২ সালের ১২ ফেব্রুয়ারি থেকে কার্যকর হয়।

### মহাসচিবের শিশু ও সশস্ত্র সংঘাত বিষয়ক বিশেষ প্রতিনিধি
মাচেলের প্রতিবেদনের প্রেক্ষিতে "মহাসচিবের শিশু ও সশস্ত্র সংঘাত বিষয়ক বিশেষ প্রতিনিধি" নামে একটি নতুন দায়িত্ব (ম্যান্ডেট) নির্ধারিত হয়। এ বিশেষ প্রতিনিধির অন্যতম দায়িত্ব হলো, মহাসচিবের শিশু ও সশস্ত্র সংঘাত সম্পর্কিত বার্ষিক প্রতিবেদন প্রণয়ন করা, যেখানে বিশ্বজুড়ে শিশুদের নিয়োগ ও ব্যবহার সংক্রান্ত সবচেয়ে ভয়ঙ্কর পরিস্থিতিগুলি তালিকাভুক্ত করা এবং সেখানে তা বিস্তারিতভাবে বর্ণনা করা হয়।

### নিরাপত্তা পরিষদ
জাতিসংঘের নিরাপত্তা পরিষদ নিয়মিত সভা ডেকে “সশস্ত্র সংঘাতে শিশু” বিষয়ক আলোচনা করে; প্রতিবেদন গ্রহণ করে এবং রেজুলেশন গৃহীত করে। এই বিষয়ের প্রথম রেজুলেশন ছিল "রেজুলেশন ১২৬১", যা ১৯৯৯ সালে গৃহীত হয়। পর ২০০৪ সালে ঐক্যমত্যের ভিত্তিতে "রেজুলেশন ১৫৩৯" গৃহীত হয়, যা শিশুদের সামরিক ব্যবহারের ব্যাপক নিন্দা জানায় এবং এতে জাতিসংঘের মহাসচিবকে সশস্ত্র বাহিনীতে শিশুদের ব্যবহারের তথ্য পর্যবেক্ষণ ও প্রতিবেদন করার জন্য একটি বিশেষ পদ্ধতি তৈরি করার দায়িত্ব প্রদান করা হয়। 

### জাতিসংঘের মহাসচিব
জাতিসংঘের মহাসচিব প্রতি বছর শিশু ও সশস্ত্র সংঘাত সম্পর্কিত একটি বার্ষিক প্রতিবেদন প্রকাশ করেন। ২০১৭ সালের প্রতিবেদনের ভিত্তিতে, মহাসচিব ২০১৬ সালে কোথায় শিশুদের ব্যাপকভাবে সামরিক ব্যবহার করা হয়, তা চিহ্নিত করেছেন এবং এতে চৌদ্দটি দেশের নাম উল্লখ করা হয়েছিল: অ্যাফগানিস্তান, কলম্বিয়া, মধ্য আফ্রিকান প্রজাতন্ত্র, গণতান্ত্রিক কঙ্গো প্রজাতন্ত্র, ইরাক, বার্মা, মালি, নাইজেরিয়া, ফিলিপাইন, সোমালিয়া, দক্ষিণ সুদান, সুদান, সিরিয়া ও ইয়েমেন। এর সাথে তিনি এমন ৬টি দেশ চিহ্নিত করেছেন, যেখানে রাষ্ট্রীয় সশস্ত্র বাহিনী সংঘাতে শিশুদের ব্যবহার করছিল: অ্যাফগানিস্তান, মিয়ানমার, সোমালিয়া, সুদান, দক্ষিণ সুদান ও সিরিয়া।

## বর্তমান দেশ ও অঞ্চল অনুযায়ী সামরিক বাহিনীতে শিশু
এই অংশে বর্তমানে সামরিক উদ্দেশ্যে শিশুদের ব্যবহারের বিষয়টি আলোচনা করা হয়েছে। অতীতে সামরিক উদ্দেশ্যে শিশুদের ব্যবহার সম্পর্কে জানার জন্য “সামরিক বাহিনীতে শিশুদের ইতিহাস” শীর্ষক অং দেখুন

### আফ্রিকা

২০০৩ সালে জাতিসংঘের মানবিক সহায়তা সমন্বয় দপ্তর অনুমান করে, বিশ্বজুড়ে রাষ্ট্রীয় সশস্ত্র বাহিনী ও বেসরকারি সশস্ত্র গোষ্ঠীর সঙ্গে যুক্ত শিশুদের মধ্যে অর্ধেকেরও বেশি আফ্রিকা মহাদেশে বাস করে। এর পরের বছর ২০০৪ সালে, চাইল্ড সোলজার্স ইন্টারন্যাশনাল অনুমান করে যে, আফ্রিকা মহাদেশে সরকারি ও বেসরকারি উভয় ধরনের সশস্ত্র বাহিনীতে প্রায় ১,০০,০০০ (এক লক্ষ) শিশু ব্যবহৃত হয়। ২০০৮ সালে গণনাকৃত আরেকটি হিসাব অনুযায়ী, আফ্রিকায় ব্যবহৃত শিশু সৈন্যের মোট সংখ্যা দাঁড়ায় প্রায় ১,২০,০০০ জনে, যা তৎকালীন বিশ্বের মোট শিশু সৈন্যের প্রায় ৪০ শতাংশের সমান ছিল।

আফ্রিকার অধিকাংশ রাষ্ট্র কর্তৃক অনুমোদিত "আফ্রিকান চার্টার অন দ্য রাইটস অ্যান্ড ওয়েলফেয়ার অব দ্য চাইল্ড" (১৯৯০) ১৮ বছর থেকে কম বয়সী শিশুদের সব ধরনের সামরিক নিয়োগ সম্পূর্ণভাবে নিষিদ্ধ করে। তবুও জাতিসংঘ কর্তৃক প্রকাশিত তথ্যে দেখা যায়, ২০১৬ সালে আফ্রিকার সাতটি দেশে সশস্ত্র গোষ্ঠীগুলো শিশুদের ব্যবহার করছিল। সেই দেশগুলো হলো মধ্য আফ্রিকান প্রজাতন্ত্র, গণতান্ত্রিক কঙ্গো প্রজাতন্ত্র, মালি, নাইজেরিয়া, সোমালিয়া, দক্ষিণ সুদান ও সুদান। এর পাশাপাশি তিনটি দেশে রাষ্ট্রীয় সশস্ত্র বাহিনী দ্বারাও শিশুদের ব্যবহার করা হচ্ছিল: সোমালিয়া, সুদান ও দক্ষিণ সুদান।

আফ্রিকায় সামরিক সংগঠনে শিশু সৈন্যের সংখ্যা কমানোর লক্ষ্যে ১৯৯৭ সালে প্রণীত "কেপ টাউন প্রিন্সিপলস অ্যান্ড বেস্ট প্র্যাকটিসেসের" মাধ্যমে আন্তর্জাতিক উদ্যোগের সূচনা হয়। এই নীতিমালায় প্রস্তাব করা হয়েছে যে, আফ্রিকীয় সরকারগুলি যেন তৎকালীন আলোচনাধীন "সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রটোকলে" প্রতিশ্রুতিবদ্ধ হয় এবং সামরিক নিয়োগের ন্যূনতম বয়স ১৫ বছর থেকে বাড়িয়ে ১৮ বছর নির্ধারণ করে। এই নীতিমালায় “শিশু সৈন্যের সংজ্ঞা বিস্তৃতভাবে নির্ধারণ করা হয়, যার আওতায় ১৮ বছরের কম বয়সী যে কোনো ব্যক্তি অন্তর্ভুক্ত হয়। ফলে ১৮ বছর থেকে কম বয়সী যে ব্যক্তি নিয়মিত বা অনিয়মিত কোনো রাষ্ট্রীয় সশস্ত্র বাহিনী বা গোষ্ঠীর অংশ হিসেবে যুক্ত আছে, তাকে শিশু সৈন্য হিসেবে গণ্য করা হয়। এই সংজ্ঞার মধ্যে যৌন উদ্দেশ্যে নিয়োগপ্রাপ্ত মেয়ে শিশুরাও অন্তর্ভুক্ত রয়েছে।

২০০৭ সালে প্যারিসে অনুষ্ঠিত "ফ্রি চিলড্রেন ফ্রম ওয়ার" ("যুদ্ধ থেকে শিশু মুক্তকরণ") সম্মেলনে প্যারিস নাতিমালা গ্রহণ করা হয়, যার মূল উদ্দেশ্য ছিল শিশু সৈন্য সমস্যার বিরুদ্ধে আন্তর্জাতিক প্রচেষ্টাকে আরো সংগঠিত ও কার্যকর করা। এই নীতিমালা পূর্বে প্রণীত "কেপ টাউন নীতিমালার" সীমাবদ্ধতা দূর করে তাকে আধুনিক বাস্তবতার সঙ্গে সামঞ্জস্যপূর্ণ করে। পাশাপাশি, একে শুধু আফ্রিকা বা নির্দিষ্ট কোনো অঞ্চলেই নয়; বরং বিশ্বের সর্বত্র প্রযোজ্য হিসেবে গ্রহণ করা হয়। এছাড়া প্যারিস নীতিমালা কেবল শিশুদের সৈন্য হিসেবে নিয়োগ বন্ধ করার কথাই বলে না; বরং যারা ইতিমধ্যে সশস্ত্র বাহিনী বা সশস্ত্র গোষ্ঠীর সঙ্গে যুক্ত রয়েছে, তাদের স্বাভাবিক সামাজিক জীবনে ফিরিয়ে আনার জন্য বাস্তব ও কার্যকর দিকনির্দেশনা দেয়। এর মধ্যে রয়েছে তাদের মানসিক পুনর্বাসন, শিক্ষা ও প্রশিক্ষণের ব্যবস্থা, পরিবার ও সমাজে পুনর্বাসন এবং দীর্ঘমেয়াদে স্বাভাবিক ও নিরাপদ জীবনযাপনের সুযোগ নিশ্চিত করা।

#### মধ্য আফ্রিকান প্রজাতন্ত্রে

মধ্য আফ্রিকান প্রজাতন্ত্রে ঐতিহাসিকভাবেই রাষ্ট্রীয় সশস্ত্র বাহিনী ও সশস্ত্র গোষ্ঠী কর্তৃক শিশুদের সামরিক ব্যবহারের প্রচলন রয়েছে। ২০১২ সাল থেকে ২০১৫ সালের মধ্যে জাতীয় পর্যায়ের সশস্ত্র সংঘাতে প্রায় ১০,০০০ শিশু বিভিন্ন সশস্ত্র গোষ্ঠী কর্তৃক ব্যবহৃত হয়েছিল এবং ২০২৪ সালের হিসাব অনুযায়ী এই সমস্যা এখনও পুরো দেশে বিদ্যমান।ধারণা করা হয় যে, বর্তমান আরো অধিক শিশু সামরিক কার্যক্রমে জড়িত রয়েছে। মুসলিম সেলেকা জোটের সশস্ত্র গোষ্ঠী ও খ্রিস্টান অ্যান্টি-বালাকা মিলিশিয়া বাহিনী উভয়ই শিশুদের সামরিক ব্যবহার করেছে; যাদের মধ্যে কেউ কেউ মাত্র আট বছর বয়সী বলে উল্লেখ করা হয়েছে।

২০১৫ সালের মে মাসে সরকার, সংসদ, সশস্ত্র গোষ্ঠী প্রধান, সমাজসেবা প্রতিষ্ঠান ও ধর্মীয় নেতাদের সম্মিলিত বৈঠক "ব্যাংগুই ফোরামে" বেশ কয়েকটি সশস্ত্র গোষ্ঠী হাজার হাজার শিশুকে অব্যাহতি দিতে সম্মত হয়।

২০১৬ সালে মধ্য আফ্রিকান প্রজাতন্ত্রে কিছুটা স্থিতিশীলতা ফিরে আসে এবং জাতিসংঘের তথ্য অনুযায়ী, ২,৬৯১ জন ছেলে ও ১,২০৬ জন মেয়েকে আনুষ্ঠানিকভাবে সশস্ত্র গোষ্ঠী থেকে বিচ্ছিন্ন করা হয়। তবুও সেই বছরেই সামরিক কাজে শিশুদের নিয়োগ ও ব্যবহার প্রায় ৫০ শতাংশ বৃদ্ধি পায়, যা মূলত লর্ডস রেজিস্ট্যান্স আর্মির বিস্তৃত সামরিক কার্যক্রমের কারণে ঘটে।

#### গণতান্ত্রিক কঙ্গো প্রজাতন্ত্র

গণতান্ত্রিক কঙ্গো প্রজাতন্ত্রীয় সশস্ত্র বাহিনী ও স্থানীয় বিভিন্ন বিদ্রোহী মিলিশিয়া বাহিনীতে হাজার হাজার শিশু যোদ্ধা হিসেবে লড়াই করছে। সামরিক বিশেষজ্ঞরা অনুমান করেন যে, দ্বিতীয় কঙ্গো যুদ্ধের সবচেয়ে তীব্র সংঘর্ষে সব পক্ষেই হাজার হাজার শিশু যুক্ত ছিল, যাদের সংখ্যা ৩০,০০০-এরও বেশি ছিল। “কোনি (২০১২)” নামক চলচ্চিত্রে দেখানো হয় যে, এই বিশাল সংখ্যক শিশুর অধিকাংশকেই লর্ডস রেজিস্ট্যান্স আর্মি নিজেদের বাহিনীতে নিয়োগ করেছিল। 

বর্তমান গণতান্ত্রিক কঙ্গো প্রজাতন্ত্র এমন এক দেশ হিসেবে পরিচিত, যেখানে বিশ্বের অন্যান্য দেশের তুলনায় শিশু সৈন্যেদের অংশগ্রহণের হার সবচেয়ে বেশি। আন্তর্জাতিক বিচার আদালত যুদ্ধ চলাকালীন শিশুদের সামরিক নিয়োগ ও ব্যবহার সংক্রান্ত অপরাধের জন্য কয়েকজন নেতার বিরুদ্ধে রায় প্রদান করে। দেশটির এক প্রখ্যাত যুদ্ধ নেতা থমাস লুবাঙ্গা ডাইলোকে ২০০২ থেকে ২০০৩ সালের মধ্যে শিশুসৈনিক নিয়োগের জন্য দায়ী হিসেবে চিহ্নিত করে ১৪ বছরের কারাদণ্ড দেওয়া হয়। লুবাঙ্গা কঙ্গোর "প্যাট্রিয়টিক ফোর্স ফর দ্য লিবারেশন অফ কঙ্গোর" সশস্ত্র শাখা এবং "ইউনিয়ন অফ কংগোলিজ প্যাট্রিয়টসের" নেতৃত্ব দিতেন। তার নেতৃত্বে শিশুদের জোরপূর্বক ইতুরিতে সংঘটিত সশস্ত্র সংঘর্ষে লড়াই করতে বাধ্য করা হয়েছিল বলে প্রমাণিত হয়। 

#### '''সোমালিয়া'''
২০০৪ সালে চাইল্ড সোলজার্স ইন্টারন্যাশনাল প্রকাশিত একটি প্রতিবেদনে অনুমান করা হয়েছিল যে, ১৯৯১ সাল থেকে দেশের মিলিশিয়া গোষ্ঠীগুলিতে জোরপূর্বক প্রায় ২০০,০০০ শিশু ভর্তি করা হয়েছে। ২০১৭ সালে জাতিসংঘের মহাসচিব আন্তোনিও গুতেরেস জাতিসংঘের একটি প্রতিবেদনে নিজের মন্তব্য প্রকাশ করেন, যেখানে বলা হয়েছিল যে, আল-শাবাব সংগঠনের সদস্যদের মধ্যে ৫০ শতাংশের বেশি সৈন্যের বয়স ১৮ বছরের নিচে এবং কিছু শিশুকে মাত্র নয় বছর বয়সেই যুদ্ধের জন্য প্রেরণ করা হয়। প্রতিবেদনে যাচাই করা হয়েছিল যে, ২০১০ সালের ১ এপ্রিল থেকে ২০১৬ সালের ৩১ জুলাই পর্যন্ত সোমালিয়া জুড়ে ৬,১৬৩ শিশু সৈন্য হিসেবে ভর্তি করা হয়েছিল, যার মধ্যে ২৩৩ জন মেয়ে ছিল। এই ভর্তিকৃত শিশুদের প্রায় ৭০ শতাংশেরও বেশি আল-শাবাব নিয়োগ করেছিল। এছাড়া সোমালিয়ার জাতীয় সেনাবাহিনীও শিশুদের নিয়োগ করে বলে অভিযোগ রয়েছে।

#### সুদান

২০০৪ সালে প্রায় ১৭,০০০ শিশু রাষ্ট্রীয় সশস্ত্র বাহিনী এবং অন্যান্য সশস্ত্র গোষ্ঠীতে সৈনিক হিসেবে নিযুক্ত ছিল। তৎকালীন প্রধান বিরোধী সশস্ত্র গোষ্ঠী সুদান পিপলস লিবারেশন আর্মিতে প্রায় ৫,০০০ শিশু অন্তর্ভুক্ত ছিল। পরবর্তীতে বেশ কিছু প্রাক্তন শিশু সৈন্যকে তাদের সৈনিক জীবনের সময় সংঘটিত অপরাধের জন্য মৃত্যুদণ্ড প্রদান করা।

২০০৬ সালে শরণার্থী শিবির থেকে চাদের শিশুদের সৈন্য হিসেবে ভাড়া করা হয়েছিল এবং হাজার হাজার শিশুকে দারফুর সংঘর্ষে নিযুক্ত করা হয়েছিল। ২০০৫ সালে সরকার "সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রোটোকল" চুক্তি অনুমোদন করে এবং ২০০৮ সালের মধ্যে দেশটিতে শিশুদের সামরিক ব্যবহারের হার হ্রাস পায। তবে রাষ্ট্রীয় সশস্ত্র বাহিনী এবং সুদান পিপলস লিবারেশন আর্মি উভয়ই এখনও শিশুদের ভাড়া নেওয়া ও সামরিক কর্মকাণ্ডে ব্যবহার করা চালিয়ে যাচ্ছিল। শিশুদের ব্যবহার ধীরে ধীরে কমতে থাকলেও ২০১৭ সালে জাতিসংঘ এমন প্রতিবেদনও পাচ্ছিল, যেখানে দেখানো হয়েছে যে, মাত্র ১২ বছর বয়সী শিশুরাও সরকারের বাহিনীতে যুক্ত ছিল।

#### উগান্ডা
উগান্ডায় “লর্ডস রেজিস্ট্যান্স আর্মি” মূলত শিশু ও কিশোর-কিশোরীদের জোরপূর্বক তাদের দলে যোগ করার মাধ্যমেই সর্বাধিক পরিচিতি পায়। তারা এই শিশুদের সৈনিক হিসেবে প্রশিক্ষণ দিত এবং মেয়েদের বিদ্রোহী সদস্যদের সঙ্গে জোর করে ‘বিয়ে’ দিতো। অন্যান্য বিদ্রোহী দলের তুলনায় "লর্ডস রেজিস্ট্যান্স আর্মি" বিশেষভাবে শিশুদের অপহরণ করে তাদের জোরপূর্বক দাসত্বে বাধ্য করাকে নিয়োগের প্রধান পদ্ধতি হিসেবে গ্রহণ করেছিল। সাধারণত তারা ১২ থেকে ১৪ বছর বয়সী শিশুদের লক্ষ্য করত। এছাড়াও লর্ডস রেজিস্ট্যান্স আর্মি তাদের হামলা ও সহিংসতা সর্বদা নিরীহ সাধারণ জনগণকে লক্ষ্য করেই পরিচালনা করত, যার মাধ্যমে তারা ভীতি ও বিশৃঙ্খলা সৃষ্টি করার চেষ্টা করত। 

#### জিম্বাবুয়ে
২০০৩ সালে দ্য গার্ডিয়ান রিপোর্ট করেছিল যে, জিম্বাবুয়ের জাতীয় যুব সেবা নামের রাষ্ট্র সমর্থিত একটি যুব মিলিশিয়া গোষ্ঠী মানবাধিকার লঙ্ঘন করে একাধিক অপরাধে জড়িত ছিল। একটি দেশপ্রেমিক যুব সংগঠন হিসেবে গঠিত হলেও পরবর্তীতে গোষ্ঠীটি মাত্র ১০ থেকে ৩০ বছর বয়সী যুবকদের নিয়ে একটি আধা-সামরিক গ্রুপে পরিণত হয় এবং দেশের মধ্যে তাদের বিরোধীদের দমনমূলক কাজে ব্যবহার করা হতো। এই সংগঠনটি অবশেষে ২০১৮ সালের জানুয়ারি মাসে নিষিদ্ধ করা হয়।

### আমেরিকা

#### বলিভিয়া
২০০১ সালে বলিভিয়া সরকার আনুষ্ঠানিকভাবে স্বীকার করে যে, সেনা নিয়োগ অভিযান পরিচালনার সময় অনেক ক্ষেত্রে ১৪ বছর বয়সী ছেলেদেরও জোরপূর্বক ধরে এনে সশস্ত্র বাহিনীতে ভর্তি করানো হতে পারে। তখন দেশের সেনাবাহিনীতে শিশু ও কিশোরদের উপস্থিতি ছিল অত্যন্ত উদ্বেগজনক। বিভিন্ন প্রতিবেদনের ভিত্তিতে ধারণা করা হয় যে, সেনাবাহিনীর মোট সদস্যদের প্রায় ৪০% ১৮ বছরের কম বয়সী ছিল এবং এই শিশু সদস্যদের প্রায় অর্ধেকের বয়স ছিল ১৬ বছরেরও নিচে। দেশটির তৎকালীন সেনাবাহিনীর একটি বড় অংশই আন্তর্জাতিক আইনে শিশু হিসেবে বিবেচিত কিশোরদের নিয়ে গঠিত ছিল। পরবর্তীতে ২০১৮ সালে উল্লেখ করা হয় যে, বলিভিয়া সরকার সেনা নিয়োগ নীতিতে পরিবর্তন এনেছে। তখন থেকে সরকার ১৭ বছর বয়স থেকে কিশোরদের প্রাপ্তবয়স্কদের জন্য নির্ধারিত বাধ্যতামূলক সামরিক প্রশিক্ষণে অংশগ্রহণ করার সুযোগ প্রদান করে। যদিও আনুষ্ঠানিকভাবে এটি “প্রাপ্তবয়স্ক” সেনা নিয়োগের অংশ হিসেবে উপস্থাপন করা হয়, কিন্ত এর ফলে ১৮ বছরের নিচে থাকা কিশোরদেরও সামরিক কাঠামোতে প্রবেশের সুযোগ তৈরি হয়। তাই বিষয়টি শিশু অধিকার ও আন্তর্জাতিক মানদণ্ডের দৃষ্টিকোণে বিতর্কিত বিষয় হিসেবে রয়ে যায়। 

#### ব্রাজিল
ব্রাজিলে কয়েকটি শক্তিশালী সংগঠিত অপরাধচক্র, বিশেষ করে কোমান্দো ভেরমেলো শিশু ও কিশোরদের নিজেদের দলে যুক্ত করে। এই শিশুদের মাধ্যমে দলটি মাদকদ্রব্য বিক্রয়, হত্যাকাণ্ড ও অপহরণ সংঘটিত করে। এছাড়া পুলিশ ও স্থানীয় প্রতিদ্বন্দ্বী অন্যান্য অপরাধী গোষ্ঠীর সঙ্গে সংঘর্ষে তাদের ব্যবহার করা হয়। এদিকে ব্রাজিলের তথাকথিত কিছু মিলিশিয়া গোষ্ঠীও একইভাবে শিশুদের নিয়োগ করে এবং তাদের কোমান্দো ভেরমেলোর বিরুদ্ধে চলমান সহিংস সংঘাতে ব্যবহার করে। ফলে উভয় পক্ষের সংঘর্ষে শিশুরা মারাত্মক ঝুঁকির মধ্যে পড়ে।

#### কানাডা
কানাডার দেশীয় আইনি অনুযায়ী, অভিভাবকের লিখিত সম্মতি থাকলে ১৬ বছর বয়স থেকেই কানাডীয় সশস্ত্র বাহিনীর রিজার্ভ (সংরক্ষিত) শাখায় যোগ দেওয়া যায়। একইভাবে অভিভাবকের অনুমতি সাপেক্ষে ১৭ বছর বয়সে নিয়মিত (রেগুলার) সামরিক বাহিনীতেও অন্তর্ভুক্ত হওয়ার সুযোগ রয়েছে। তবে এসব কিশোর সদস্যকে কোনোভাবেই ১৮ বছর পূর্ণ হওয়ার আগে যুদ্ধক্ষেত্রে বা সক্রিয় সামরিক অভিযানে পাঠানো হয় না। তাই ১৮ বছরের কমবয়সী নতুন নিয়োগপ্রাপ্ত সদস্যরা প্রশিক্ষণে অংশ নিতে পারলেও সশস্ত্র সংঘাতে অংশ নিতে পারে না।

#### কম্বোডিয়া
১৯৬০–এর দশকের মাঝামাঝি সময়ে সংঘটিত কলম্বিয়ার সশস্ত্র সংঘাতে বেসরকারি সশস্ত্র গোষ্ঠীগুলোর যোদ্ধাদের প্রায় এক-চতুর্থাংশই শিশু ছিল। সংঘাতটি আজও বিভিন্ন রূপে অব্যাহত রয়েছে এবং এখনো এতে ১৮ বছরের কম বয়সী অনেক কিশোর জড়িত রয়েছে। ২০০৪ সালে শিশু সৈন্য ব্যবহারের দিক থেকে কলম্বিয়া বিশ্বে চতুর্থ অবস্থানে ছিল, যা দেশটিতে প্রথাটির ব্যাপক প্রচলনকে স্পষ্টভাবে তুলে ধরে। বর্তমান কলম্বিয়ায় বিভিন্ন সশস্ত্র গোষ্ঠীর মধ্যে আনুমানিক ১১,০০০ থেকে ১৪,০০০ শিশু সক্রিয়ভাবে যুক্ত রয়েছে বলে ধারণা করা হয়। সরকার ও সশস্ত্র গোষ্ঠীগুলো শান্তি আলোচনা ও রাজনৈতিক দরকষাকষির সময় প্রায়শ অপ্রাপ্তবয়স্কদের নিয়োগ বন্ধ করার প্রতিশ্রুতিকে হাতিয়ার হিসেবে ব্যবহার করেছে। তবে বাস্তবে দেখা গেছে, কোনো পক্ষেই এসব প্রতিশ্রুতি যথাযথভাবে পূরণ করেনি।

গবেষক বিয়র্কহাউগের মতে, কলম্বিয়ার অধিকাংশ শিশু সৈন্য কোনো একক কারণে নয়; বরং স্বেচ্ছায় অংশগ্রহণ ও জোরপূর্বক নিয়োগ উভয় প্রক্রিয়াতেই সশস্ত্র গোষ্ঠীগুলোর সঙ্গে যুক্ত হয়েছে। অনেক ক্ষেত্রেই দারিদ্র্য, নিরাপত্তাহীনতা, পারিবারিক ভাঙন বা প্রতিশোধপরায়ণতা শিশুদের স্বেচ্ছায় যোগ দিতে প্ররোচিত করেছে। এর সঙ্গে হুমকি, ভয়ভীতি, অপহরণ বা সামাজিক চাপের মতো উপাদানও তাদের অস্ত্র ধরতে বাধ্য করেছে বলে ধারণা করা হয়।

১৯৯৮ সালে হিউম্যান রাইটস ওয়াচ কর্তৃক প্রকাশিত এক প্রেস বিজ্ঞপ্তিতে উল্লেখ করা হয় যে, কিছু গেরিলা ইউনিটের প্রায় ৩০% সদস্যই শিশু। একই সঙ্গে বলা হয় যে, যে সকল মিলিশিয়া গোষ্ঠীকে ভবিষ্যৎ গেরিলা যোদ্ধাদের “প্রশিক্ষণ ক্ষেত্র” হিসেবে বিবেচনা করা হতো, সেগুলোর মধ্যে কিছু মিলিশিয়ায় শিশু সৈন্যের হার ৮৫% পর্যন্ত ছিল। একই প্রেস বিজ্ঞপ্তিতে আরো অনুমান করা হয়, সরকার-সংশ্লিষ্ট কিছু আধাসামরিক ইউনিটে শিশুদের অংশগ্রহণের হার প্রাা ৫০%, যেখানে অংশগ্রহণকারী শিশুদের মধ্যে কেউ কেউ মাত্র আট বছর বয়সী ছিল।

২০০৫ সালে অনুমান করা হয় যে, কলম্বিয়ায় বামপন্থী বা ডানপন্থী আধাসামরিক গোষ্ঠীগুলোতে প্রায় ১১,০০০ শিশু জড়িত রয়েছে। প্রতিবেদনে বলা হয়েছে, কলম্বিয়ার শিশু যোদ্ধাদের মধ্যে আনুমানিক ৮০% বামপন্থী গেরিলা সংগঠন ফার্ক ও ইএলএনের সদস্য ছিল। বাকি ২০ শতাংশ শিশু আধাসামরিক বাহিনীগুলির পক্ষে লড়াই করত, যাদের মধ্যে উল্লেখযোগ্য ছিল এইউসি। পি. ডব্লিউ. সিঙ্গারের মতে, ১৯৯৮ সালে ফার্ক কর্তৃক পরিচালিত গুয়াতাপ জলবিদ্যুৎ কেন্দ্রের ওপর হামলায় এমন যোদ্ধারাও অংশ নিয়েছিল, যাদের বয়স ছিল মাত্র আট বছর। এছাড়াও ২০০১ সালে ফার্কের একটি প্রশিক্ষণ ভিডিওতে দেখা যায়, মাত্র ১১ বছর বয়সী ছেলেরা ক্ষেপণাস্ত্র নিয়ে কাজ করছে। এই সংগঠনটি পার্শ্ববর্তী রাষ্ট্র ভেনেজুয়েলা, পানামা ও ইকুয়েডর থেকেও শিশুদের নিয়োগ করেছিল।

বর্তমান কলম্বিয়ার সশস্ত্র বাহিনী আনুষ্ঠানিকভাবে শিশুদের নিয়োগ করে না। কারণ বাধ্যতামূলক ও স্বেচ্ছাসেবী উভয় ধরনের সামরিক নিয়োগের জন্যই ন্যূনতম বয়স ১৮ বছর নির্ধারণ করা হয়েছে। তবে ক্ষেত্রবিশেষে ব্যতিক্রমও দেখা যায়; উদাহরণস্বরূপ, শিক্ষার্থীরা মাধ্যমিক সামরিক বিদ্যালয়ে ক্যাডেট হিসেবে ভর্তি হওয়ার সুযোগ পেত এবং যথাক্রমে ১৬ বা ১৭ বছর বয়সী কিশোররা বিমান বাহিনী বা জাতীয় সেনাবাহিনীর প্রশিক্ষণ কর্মসূচিতে অংশ নিতে পারত। পাশাপাশি, শত্রুপক্ষের কাছ থেকে আটককৃত শিশু যোদ্ধাদের কলম্বীয় সেনাবাহিনী গোয়েন্দা তথ্য সংগ্রহের কাজে ব্যবহার করেছিল বলে অভিযোগ রয়েছে।

২০১৬–২০১৭ সালের মধ্যে ফার্ককে লক্ষ্য করে পরিচালিত নিরস্ত্রীকরণ ও পুনর্বাসন কার্যক্রম সংঘাতের অবসান ঘটতে পারে বলে ধারণা করা হয়, যার ফলে সহিংসতায় জড়িত শিশুদের সংখ্যা কমে আসার সম্ভাবনাও তৈরি হয়। ২০১৭ সালের ২৭ জুন একটি শান্তিচুক্তির মাধ্যমে ফার্কের সমাপ্তি ঘটে। তবে এখনো অন্যান্য সশস্ত্র গোষ্ঠীগুলো নিরস্ত্রীকরণ প্রক্রিয়ার আওতায় আসেনি এবং সেই কারণে সংঘাত পুরোপুরি সমাপ্ত হয়েছে, তা বলা যায় না।

#### কিউবা
কিউবায় ছেলেমেয়েদের জন্য বাধ্যতামূলক সামরিক সেবা শুরু হয় ১৭ বছর বয়সে। তবে কিশোররা বাধ্যতামূলক সামরিক সেবার আগে আঞ্চলিক "টেরিটোরিয়াল ট্রুপস মিলিশিয়া" নামক দলে যোগ দেওয়ার সুযোগ পায়। এটি একটি ধরনের স্থানীয় সশস্ত্র সংস্থা, যেখানে তারা প্রাথমিক প্রশিক্ষণ নিতে পারে এবং সামরিক দায়িত্ব সম্পর্কে অভিজ্ঞতা অর্জন করতে পারে।

#### হাইতি
হাইতিতে কত শিশু সশস্ত্র কর্মকাণ্ডে যুক্ত তা সঠিকভাবে জানা যায় না। তবে ধারণা করা হয় যে, অপরাধী শিশুদের একটি বড় অংশ বিভিন্ন অসংগঠিত সশস্ত্র গোষ্ঠীতে কাজ করে, যারা দেশটির রাজনৈতিক সহিংসতার সঙ্গে সরাসরি জড়িত।

#### মেক্সিকো
মেক্সিকোতে অজানা সংখ্যক শিশু অপরাধী সংগঠনগুলো দ্বারা সামরিক কর্মকাণ্ডে ব্যবহৃত হয়। প্রতিবেদন অনুযায়ী, জানা যায় যে, গালফ কার্টেলসহ দেশের কিছু মাদক ও অপরাধী সংগঠন শিশুদের নিজেদের শত্রুদের বিরুদ্ধে লড়াই করানোর জন্য নিয়োগ দেয়। এছাড়াও "গ্রুপোস দে আওতোডেফেন্সা কোমিউন্তারিয়া" নামের কিছু স্থানীয় প্রতিরক্ষা গোষ্ঠী নিজেদের গ্রামগুলোকে স্থানীয় অপরাধী গোষ্ঠীগুলির হামলা থেকে রক্ষা করার জন্য কিছু শিশুকে নিয়োগ করেছিল। এই স্থানীয় প্রতিরক্ষা গোষ্ঠীগুলির মধ্যে বিশেষভাবে কোর্দিনাদোরা রেযিওনাল দে আওতোরিদাদেস কোমুনিতারিয়াস-পুয়েব্লোস ফুন্দাদোরেস উল্লেখযোগ্য, যা লোস আরডিয়োস নামের একটি অপরাধী গোষ্ঠীর বিরুদ্ধে লড়াই করে। লোস আরডিয়োস অপরাধী গোষ্ঠী "বেলট্রাঁ লেইভা কার্টেল" থেকে আলাদা হয়েছে। উভয় গোষ্ঠীর এর মধ্যে সংঘটিত লড়াইয়ে ৫৩ জন মারা গেছে বলে জানা যায়।

#### প্যারাগুয়ে
প্যারাগুয়ে সরকার দেশটির উত্তর-পূর্ব অঞ্চলে চলমান বিদ্রোহে সরকারবিরোধী লড়াইয়ে অংশগ্রহণের জন্য গেরিলা সংগঠন ইপিপি এবং এএসির বিরুদ্ধে শিশু সৈন্য নিয়োগের অভিযোগ করেছে।

#### মার্কিন যুক্তরাষ্ট্র
মার্কিন যুক্তরাষ্ট্রে সতের বছর বয়সী কিশোর-কিশোরীরা নিজেদের অভিভাবকের লিখিত সম্মতির মাধ্যমে সশস্ত্র বাহিনীতে যোগ দিতে পারে। ২০১৫ সালের হিসাব অনুযায়ী, প্রতি বছর প্রায় ১৬,০০০ জন ১৭ বছর বয়সী কিশোর-কিশোরী সেনাবাহিনীতে অন্তর্ভুক্ত হয়।

সেনাবাহিনীতে নিয়োগের ক্ষেত্রে মার্কিন ক্যাডেট স্কুলগুলির সাথে যোগাযোগ বা যাতাযাতকে সেনা নিয়োগের মূলনীতি হিসেবে গণ্য করা হয়। নো চাইল্ড লেফট বিহাইন্ড আইন সেনা নিয়োগকারীদের আইনগতভাবে সমস্ত স্কুল শিক্ষার্থীর যোগাযোগের তথ্য ব্যবহারের অধিকার দিয়েছে। তবে শিশু অধিকার সংস্থাগুলি এই পদ্ধতির সমালোচনা করে। কারণ এটি শিশুদের ওপর অত্যধিক চাপ সৃষ্টি করে এবং এর মাধ্যমে তাদের সেনাবাহিনীতে নিয়োগের জন্য লক্ষ্যবস্তু করা হয় বলে অভিযোগ করা হয়। তাই শিশু অধিকার কমিটি যুক্তরাষ্ট্রকে সুপারিশ করেছে যে, যেন তারা সৈন্যবাহিনীতে ভর্তি হওয়ার ন্যূনতম বয়স ১৮ বছর করার কথা বিবেচনা করে।

১৯৯০-এর দশকে "সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রোটোকল" চুক্তির আলোচনায় মার্কিন যুক্তরাষ্ট্র যুক্তরাজ্যের একত্রে বৈশ্বিক ন্যূনতম সৈনিক নিয়োগ বয়স ১৮ বছর করার প্রকল্পের শক্তভাবে বিরোধিতা করেছিল। ফলস্বরূপ, চুক্তিতে ন্যূনতম নিয়োগ বয়স ১৬ বছর নির্ধারিত হয়। মার্কিন যুক্তরাষ্ট্র ২০০২ সালে এই চুক্তি অনুমোদন করে। তবে ২০১৮ সালের হিসাব অনুযায়ী, যুক্তরাষ্ট্র এখনো শিশু অধিকার সম্পর্কিত কনভেনশন অনুমোদন করেনি। 

সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রোটোকল চুক্তি অনুযায়ী, সাধারণত ১৮ বছর পূর্ণ না–হওয়া পর্যন্ত মার্কিন সামরিক কর্মীদের সরাসরি যুদ্ধ-বিগ্রহে অংশগ্রহণ করার কোনো অনুমতি দেওয়া হয় না। তবে তারা 'ফরওয়ার্ড ডিপ্লয়মেন্টের' জন্য যোগ্য হিসেবে বিবেচিত হয়, যার অর্থ হল, তারা লড়াইক্ষেত্রে সহায়ক কাজের জন্য নিয়োগ পেতে পারে। শিশু অধিকার কমিটি মার্কিন যুক্তরাষ্ট্রকে এই নীতি পরিবর্তনের জন্য আহ্বান জানায় এবং নিশ্চিত করতে বলেছে যে, কোনো নাবালক সৈনিককে যুদ্ধক্ষেত্র বা সংঘাত প্রবণ অঞ্চলে পাঠানো হবে না।

২০০৩ প ২০০৪ সালে প্রায় ৬০ জনের মতো কমবয়সী সেনা আফগানিস্তান ও ইরাকে ভুলবশত মোতায়েন করা হয়। পরবর্তীতে মার্কিন প্রতিরক্ষা দপ্তর জানায়, এটি তৎক্ষণাৎ সংশোধন করা হয়েছে এবং তার পুনরাবৃত্তি রোধের জন্য প্রয়োজনীয় পদক্ষেপও নেওয়া হয়েছে।

২০০৮ সালে তৎকালীন মার্কিন রাষ্ট্রপতি জর্জ ডাব্লিউ. বুশ "শিশু সৈন্য প্রতিরোধ আইনকে" একটি আইন হিসেবে স্বাক্ষর করেন। আইনটি সামরিক বাহিনী কর্তৃক পরিচালিত এমন কাজকে অপরাধ হিসেবে ঘোষণা করে, যার মাধ্যমে শিশু সৈন্য নিয়োগ করা হয়। এছাড়াও এটি সেই সব দেশের কাছে অস্ত্র বিক্রি নিষিদ্ধ করে, যেখানে শিশুদের সামরিক কাজে ব্যবহার করা হয়। এই আইনের সংজ্ঞায় শিশু সৈন্য সম্পর্কে বলা হয়েছে “শিশু সৈন্য এমন ব্যক্তি, যার বয়স ১৮ বছরের নিচে এবং সরকারি সশস্ত্র বাহিনীর একজন সদস্য হিসেবে সরাসরি যুদ্ধে অংশগ্রহণ করে। উল্লেখযোগ্য যে, ওবামা ও ট্রাম্প উভয় প্রশাসন এই আইনের কিছু ক্ষেত্রে মওকুফি জারি করেছিল। 

### এশিয়া

২০০৪ সালে "কোয়ালিশন টু স্টপ দ্য ইউজ অফ চাইল্ড সোলজার্স" (বর্তমানে চাইল্ড সোলজার্স ইন্টারন্যাশনাল) রিপোর্ট করে যে, এশিয়ায় হাজার হাজার শিশু সংঘর্ষে জড়িত বাহিনীগুলোর অংশ হিসেবে কাজ করছে, এমনকি যুদ্ধ পরিস্থিতিতেও। এসব দেশের মধ্যে উল্লেখযোগ্য হলো আফগানিস্তান, মায়ানমার, ইন্দোনেশিয়া, ফিলিপাইন, লাওস, নেপাল ও শ্রীলঙ্কা। এসব দেশের সরকারী কর্তৃপক্ষ সংঘর্ষপূর্ণ এলাকাতে প্রবেশের অনুমতি না দেওয়ার কারণে এমম শিশুদের সঠিক সংখ্যা জানা সম্ভব হয়নি।

২০০৪ সালে মিয়ানমার এই অঞ্চলে একমাত্র দেশ ছিল, যার সরকারী সশস্ত্র বাহিনী ১২ থেকে ১৬ বছর বয়সী শিশুদের জোরপূর্বক সামরিক নিয়োগ ও ব্যবহার করেছিল। সেখানে জনি ও লুথার টু নামের দুই জমজ ভাই গডস আর্মি নামক একটি গেরিলা বাহিনীর যৌথ নেতা ছিলেন। অনুমান করা হয় যে, ১৯৯৭ সালে প্রায় ১০ বছর বয়সেই তারা এ গেরিলা বাহিনীটির নেতৃত্ব দেওয়া শুরু করেছিল।

#### আফগানিস্তান
তিন দশকে ধরে চলমান আফগান গৃহযুদ্ধে স্থানীয় একাধিক মিলিশিয়া দল হাজার হাজার শিশু সৈন্য নিয়োগ করেছিল। তাদের মধ্যে অনেকেই এখনো তালেবান নেতৃত্ব আফগান সেনাবাহিনীতে নিযুক্ত রয়েছে। মার্কিন-আফগান যুদ্ধে এসব মিলিশিয়া গোষ্ঠী ধর্মীয় স্কুল বা মাদ্রাসা থেকে নেওয়া কিছু শিশুকে আত্মঘাতী হামলাকারী বা বন্দুকধারী হিসেবে ব্যবহার করত। ২০০৯ সালে আফগান তালেবানের নেতৃত্ব একটি প্রপাগান্ডামূলক ভিডিও প্রকাশ করেছিল, যেখানে ছেলেরা ছদ্মবেশধারী পোশাক পরিধান করে সাংগঠনিক স্লোগান দিচ্ছিল। ভিডিওটিতে ১৪ বছর বয়সী একজন তালেবান যোদ্ধার প্রতি সালামও প্রেরণ করা হয়, যার ব্যাপারে বলা হয় যে, তিনি একজন মার্কিন সৈন্যকে হত্যা করেছিলেন।

#### বার্মা/মিয়ানমার
মিয়ানমারের "রাষ্ট্রীয় শান্তি ও উন্নয়ন পরিষদ" জানায় যে, তাদের সব সৈনিক স্বেচ্ছায় বাহিনীতে যোগ দিয়েছে এবং যারা সেনাবাহিনীতে অন্তর্ভুক্ত হয়েছে, তাদের সবার বয়স কমপক্ষে ১৮ বছর বা তার বেশি। তবে হিউম্যান রাইটস ওয়াচের প্রতিবেদনে এর উল্টো তথ্য পাওয়া গেছে। সেখানে বলা হয়েছে, প্রায় ৭০,০০০ ছেলে শিশু মিয়ানমারের জাতীয় সেনাবাহিনী তাতমাদো নিয়োজিত আছে, যেখানে এমনকি মাত্র ১১ বছর বয়সী শিশুদেরও জোরপূর্বক সৈনিক হিসেবে নিয়োগ করা হচ্ছে। যারা সেনাবাহিনী থেকে পালাতে চায় বা পালায়, তাদের বিরুদ্ধে কঠোর শাস্তি আরোপ করা হয়; যার মধ্যে রয়েছে ৩–৫ বছরের কারাদণ্ড বা মৃত্যুদণ্ড। এছাড়াও প্রতিবেদনে বলা হয়েছে, প্রায় ৫,০০০–৭,০০০ শিশু বিভিন্ন জাতিগত বিরোধী সশস্ত্র গোষ্ঠীর সঙ্গে কাজ করছে, যাদের মধ্যে সবচেয়ে বড় ও উল্লেখযোগ্য হলো ইউয়া স্টেট আর্মি।  ২০০৯ সালের জুন মাসে জাতিসংঘের মহাসচিব বান কি মুন একটি প্রতিবেদন প্রকাশ করেন, যেখানে বলা হয় যে, দেশে বিদ্রোহী গোষ্ঠী ও সরকারি সশস্ত্র বাহিনী উভয় পক্ষই শিশুদের বিরুদ্ধে গুরুতর অপরাধ সংঘটনে জড়িত রয়েছে। এরপর ৪ আগস্ট তিনি ঘোষণা করেন যে, এই বিষয়ে পদক্ষেপ নেওয়ার আগে তিনি একটি বিশেষ দল মিয়ানমারে পাঠাবেন।

২০২৫ সালের ৩১ মার্চ দ্য গার্ডিয়ান অ্যানিনা নামে পরিচিত ১৮ বছর বয়সী এক মহিলা স্নাইপারের একটি সাক্ষাৎকার নেয়, যিনি "চিন ন্যাশনাল ডিফেন্স ফোর্সের" সেবা করছেন। অ্যানিনা ২০২১ সালে মাত্র ১৪ বছর বয়সে চিন ন্যাশনাল ডিফেন্স ফোর্সে যোগ দেন। প্রথমে তার দায়িত্ব গৃহস্থালীর কাজ পর্যন্ত সীমিত ছিল। তবে ১৭ বছর বয়সে তিনি একটি স্নাইপার প্রশিক্ষণ কোর্সে যোগদান করেন এবং সেখান থেকে শীর্ষমানের নিখুঁত লক্ষ্যভেদী হিসেবে উত্তীর্ণ হন। সংগঠনটি যদিও তাকে যুদ্ধে অংশগ্রহণ না করে শিক্ষা অর্জনের দিকে মনোযোগ দেওয়ার পরামর্শ দেয়, তবে অ্যানিনা এখনো লড়াই করার তাগিদ বজায় রেখেছেন।

"রাষ্ট্রীয় প্রশাসন কাউন্সিল" সামরিক জান্তা সরকার ২০২৫ সালের ৭ ফেব্রুয়ারি থেকে মার্চ মাসের শেষ পর্যন্ত কাচিন রাজ্যের পুতাও জেলায় ১৬ থেকে ২০ বছর বয়সী যুবকদের মিলিশিয়ায় বাধ্যতামূলকভাবে নিয়োগ করে। একই ধরনের নিয়োগ কার্যক্রম কারেন রাজ্যেও হয়েছে।

মাতুপি বিপ্লবী সংগঠন মাতুপি বিদ্রোহী গোষ্ঠী সৈন্য ভর্তির (জোরপূর্বক সেনাবাহিনীতে নেওয়ার) একটি নতুন নীতি চালু করেছে, যার লক্ষ্য হলো ১৬ থেকে ৪০ বছর বয়সী ব্যক্তিদের নিয়োগ করা। এই নীতির ফলে সাধারণ মানুষ আতঙ্কিত হয়ে আশেপাশের ঘন জঙ্গল বা অরণ্যে পালাতে শুরু করেছে, যেন তাদের জোরপূর্বক ভর্তির শিকার হতে না হয়। এতে ভর্তিকৃতদের সেনাবাহিনীতে বাধ্যতামূলক সেবার সময়কাল ৬ বছর নির্ধারণ করা হয়েছে, যেখানে বিশ্বব্যাপী স্বেচ্ছাসেবকরা এই সেবায় মাত্র ৩ বছর সময় দেয়।

#### ভারত

ভারতে শিশু সৈন্যদের ব্যবহার সাধারণত স্থানীয় বিদ্রোহী গোষ্ঠীগুলোর মধ্যে দেখা যায়। কাশ্মিরে প্রায় ১৭টি সশস্ত্র বিদ্রোহী গোষ্ঠী শিশুদের সৈন্য ব্যবহার করে। কনফ্লিক্ট স্টাডি সেন্টারের একটি রিপোর্ট অনুযায়ী আসাম, মণিপুর, নাগাল্যান্ড, অন্ধ্র প্রদেশ, ছত্তিশগড়, ঝাড়খণ্ড, কর্ণাটক, মহারাষ্ট্র ও জম্মু ও কাশ্মীরের বিভিন্ন অঞ্চলে শিশু সৈন্যদের ব্যবহার করা হয়। শিশু নিয়োগের সর্বাধিক রিপোর্ট পাওয়া যায় ছত্তিশগড়ে, যেখানে নক্সালবাদী বিদ্রোহে প্রায় ৮০,০০০ শিশু জড়িত ছিল অনুমান করা হয়। এশিয়ান লিগ্যাল রিসোর্স সেন্টারের মতে, মানবাধিকার সংস্থাগুলো রাষ্ট্র ও নকশালবাদীদের দ্বারা শিশু সৈন্য ব্যবহারের বিষয়ে উদ্বেগ প্রকাশ করেছে। তাদের তথ্য অনুযায়ী, ভারতের প্রায় ১১৮টি জেলায় সশস্ত্র বিদ্রোহ চলছে এবং এই সংঘর্ষে উভয় পক্ষই শিশুদের সৈন্য হিসেবে ব্যবহার করে। হিউম্যান রাইটস ওয়াচও ভারতীয় নিরাপত্তা বাহিনী কর্তৃক শিশুদের গুপ্তচর ও বার্তাবাহক হিসেবে ব্যবহারের অভিযোগ এনেছে; যদিও ভারত সরকার এই অভিযোগ অস্বীকার করে। ২০০৮ সালে চাইল্ড সোলজার্স ইন্টারন্যাশনালের রিপোর্টে বলা হয় যে, জম্মু ও কাশ্মীর এবং ভারতের উত্তর-পূর্বাঞ্চলে নিষিদ্ধ মাওবাদী সশস্ত্র দলগুলো শিশুদের নিয়োগ করেছে।

#### ইন্দোনেশিয়া
পশ্চিম পাপুয়া জাতীয় মুক্তি বাহিনী নিজেদের বাহিনীতে ৮ থেকে ১৫ বছরের বয়সী শিশুদের ব্যবহার করেছিল। এটি দাবি করেছিল যে, শিশুদের অংশগ্রহণ মূলত স্বেচ্ছাসেবী এবং তাদের সরাসরি সামরিক মোহড়ায় পাঠানো হয়নি।  ২০২৫ সালের ৯ জুন দলটির ১৪ বছর বয়সী  ক্যাপ্টেন পাইটেনুস লিলবিড ইন্দোনেশিয়ার সৈন্য ও পুলিশের সঙ্গে একটি সংক্ষিপ্ত সংঘর্ষে মারা যান।

#### ইরান

বর্তমান ইরানি আইন অনুযায়ী, ১৬ বছরের কম বয়সীদের সশস্ত্র বাহিনীতে নিয়োগ সরকারিভাবে নিষিদ্ধ।

ইরান–ইরাক যুদ্ধের সময় শিশুদের বাসিজ আধাসামরিক মিলিশিয়ায় ব্যাপকহারে নিয়োগ করা হয়েছিল। ইরানি সরকারের সমালোচকরা বলেন যে, তীব্র সংঘর্ষের সময় এই শিশুদের ঢেউ আকারে "মানব ঢাল" হিসেবে সম্মুখসমরে পাঠানো হতো। অন্যান্য সূত্র অনুযায়ী, ইরান–ইরাক যুদ্ধে ইরানের মোট নিহত ও আহতের সংখ্যা আনুমানিক ২,০০,০০০ থেকে ৬,০০,০০০ জনের মধ্যে ছিল।   একটি সূত্রের অনুমান অনুযায়ী, ইরান–ইরাক যুদ্ধে নিহত ও আহত মিলিয়ে মোট হতাহতের প্রায় ৩% ছিল ১৪ বছরের কম বয়সী শিশু।

ইরান–ইরাক যুদ্ধে এমন অনেক ইরানি ছেলে যুদ্ধে লিপ্ত ছিল, যারা নিজেদের বাবা–মায়ের অজান্তেই স্কুল ছেড়ে যুদ্ধে অংশগ্রহণ করেছিল। এদের মধ্যে মোহাম্মদ হোসেইন ফাহমিদেহ হলো অন্যতম পরিচিত উদাহরণ। ইরাকি সেনা কর্মকর্তারা দাবি করেন যে, তাদের কখনও কখনও মাত্র ৮ বছর বয়সী ইরানি শিশুসেনাকেও আটক করতে হতো।

, তৎকালীন ইরান সরকার ইরান ও আফগানিস্তান থেকে ছেলে শিশুদের সংগ্রহ করে সিরীয় গৃহযুদ্ধে আসাদ সরকারের প্রতি অনুগত বাহিনীর পক্ষে যুদ্ধ করতে পাঠিয়েছিল।

#### লেবানন
লেবানীয় গৃহযুদ্ধে বিভিন্ন পক্ষ শিশু সৈন্য ব্যবহার করেছিল। ২০০৮ সালের মে মাসে চাইল্ড সোলজার্স ইন্টারন্যাশনালের একটি প্রতিবেদনে বলা হয় যে হিজবুল্লাহ শিশুদের সামরিক কাজে প্রশিক্ষণ দেয়। ২০১৭ সালে জাতিসংঘ জানায়, দেশটির সশস্ত্র গোষ্ঠীগুলো—যাদের ইসলামপন্থী গোষ্ঠী বলে সন্দেহ করা হয়—সৈন্য হিসেবে শিশুদের নিয়োগ করছে।

#### বাংলাদেশ
১৯৭১ সালের স্বাধীনতা যুদ্ধ চলাকালীন বেশ কিছু শিশু ও কিশোর স্বেচ্ছায় বা জরুরী পরিস্থিতিতে মুক্তিবাহিনীর পক্ষে যুদ্ধ অংশ গ্রহণ করেছিল। তারা মূলত মুক্তিযোদ্ধাদের খাদ্য, চিকিৎসা সরঞ্জাম বহন, গোয়েন্দা তথ্য সংগ্রহ এবং গুপ্তচর হিসেবে কাজ করেছিল। যদিও কিছু ক্ষেত্রে শিশুরা সরাসরি যুদ্ধে অংশ নিয়েছিল বলে বিভিন্ন সাক্ষাৎকারে উল্লেখ করা হয়েছে, কিন্তু সরকারিভাবে তৎসংক্রান্ত নির্দিষ্ট পরিসংখ্যান ও প্রতিবেদন পাওয়া যায় না।

স্বাধীনতা যুদ্ধে অংশগ্রহণকারী শিশু যোদ্ধাদের মধ্যে বিশেষ পরিচিত ও উল্লেখযোগ্য হলেন সিদ্দিকুর রহমান, যিনি মাত্র ১১ বছর বয়সে ভারত থেকে প্রশিক্ষণ নিয়ে মুক্তিযুদ্ধে অংশ নেন। যুদ্ধের পরে তিনি স্বীকৃত মুক্তিযোদ্ধা হিসেবে সরকারি তালিকায় অন্তর্ভুক্ত হন।

#### নেপাল
নেপাল কমিউনিস্ট পার্টির (মাওবাদী-কেন্দ্র) সশস্ত্র শাখায় বিভিন্ন সময়ে আনুমানিক ৬,০০০ থেকে ৯,০০০ জনের মতো শিশু যুক্ত ছিল। ২০১০ সালের হিসাব অনুযায়ী, দলটির অধীনে থাকা এসব শিশু সৈন্যকে পরবর্তীতে নিরস্ত্রীকরণ ও পুনর্বাসন প্রক্রিয়ার মাধ্যমে বাহিনী থেকে অব্যাহতি দেওয়া হয়েছে। 

#### ফিলিপাইন
সরকারের বিরুদ্ধে যুদ্ধরত ইসলামপন্থী ও কমিউনিস্ট সশস্ত্র গোষ্ঠীগুলো নিয়মিতভাবেই শিশুদের যোদ্ধা হিসেবে ব্যবহার করে এসেছে। ২০০১ সালে হিউম্যান রাইটস ওয়াচ এক প্রতিবেদনে জানায় যে, মোরো ইসলামিক লিবারেশন ফ্রন্ট বা এমআইএলএফের মোট ১০,০০০ সশস্ত্র যোদ্ধার মধ্যে আনুমানিক ১৩ শতাংশই ছিল শিশু। এছাড়াও সরকারের সঙ্গে সম্পৃক্ত কিছু আধাসামরিক বাহিনীও শিশুদের ব্যবহার করছিল। ২০১৬ সালে এমআইএলএফ ১,৮৬৯ জন শিশুকে তাদের বাহিনী থেকে বেরিয়ে যেতে অনুমতি দেয় এবং ভবিষ্যতে শিশু নিয়োগ না করার প্রতিশ্রুতি দেয়। তবে একই বছরে জাতিসংঘ জানায় যে, ফিলিপাইনের অন্যান্য সশস্ত্র গোষ্ঠীগুলো এখনো শিশু নিয়োগ অব্যাহত রেখেছে, যাদের বেশিরভাগের বয়স ছিল ১৩ থেকে ১৭ বছরের মধ্যে।

#### শ্রীলঙ্কা

১৯৮৩ সালে শ্রীলঙ্কায় গৃহযুদ্ধ শুরু হওয়ার পর থেকে এতে শিশুদের সামরিক ব্যবহার আন্তর্জাতিকভাবে স্বীকৃত একটি অন্যতম সমস্যা হিসেবে বিবেচিত হয়ে আসছে। বিদ্রোহী দল তামিল টাইগার্স প্রধাননত শিশুদের সৈন্য হিসেবে নিয়োগ করত। সংগঠনটি শিশুদেরকে নিয়োগ করে সরকারি বাহিনীর বিরুদ্ধে ব্যবহার করত। ২০০১ সাল থেকে এর সাথে প্রায় ৫,৭৯৪ শিশু যুক্ত ছিল। ক্রমবর্ধমান আন্তর্জাতিক চাপের কারণে অবশেষে ২০০৩ সালের জুলাই মাসে সংগঠনটি ঘোষণা করে যে, তারা শিশু সৈন্য নিয়োগ বন্ধ করবে। কিন্তু ইউনিসেফ ও হিউম্যান রাইটস্‌ ওয়াচ জানায় যে, সংগঠনটি নিজের দেওয়া প্রতিশ্রুতি ভঙ্গ করে সুনামিতে আক্রান্ত অনাথ শিশুদের নিজেদের বাহিনীতে যুক্ত হতে উদ্বুদ্ধ করছে। ২০০৭ সালের ১৮ জুন দলটি আঠারো বছরের কমবয়সী শিশুদের মুক্তি দেয়। তবে ইউনিসেফ ও মার্কিন যুক্তরাষ্ট্র বলে যে, শিশুদের নিয়োগ উল্লেখযোগ্য হারে কমেনি; বরং ২০০৭ সালে তারা আরো ৫০৬ শিশু নিয়োগ করেছে। ২০০৯ সালে যুদ্ধ শেষ হওয়ার পর সংগঠনটির ১১,৬৬৪ জন সদস্য শ্রীলঙ্কা সেনাবাহিনীর কাছে আত্মসমর্পণ করে, যার মধ্যে ৫৯৫ জন শিশু সৈনিক ছিল।

#### সিরিয়া
সিরীয় গৃহযুদ্ধের সময় অনেক শিশুই বাশার আল-আসাদ বিরোধী গোষ্ঠীগুলোর সঙ্গে যুক্ত ছিল। জাতিসংঘ ২০১২ সালে কিছু অভিযোগ পেয়েছিল, যেখানে বলা হয়েছিল যে, বিদ্রোহীরা শিশুদের সৈন্য হিসেবে ব্যবহার করছে; তবে তারা এই অভিযোগ যাচাই করতে সক্ষম হয়নি। ২০১৪ সালের জুনে জাতিসংঘের একটি প্রতিবেদনে বলা হয় যে, আসাদ বিরোধী গোষ্ঠীগুলো সামরিক ও সহায়ক ভূমিকায় শিশুদের নিয়োগ করেছিল এবং নিয়োগের ক্ষেত্রে কোনো নীতিমালা প্রযোজ্য ছিল না। প্রতিবেদনে আরো উল্লেখ করা হয় যে, সেখানে বয়স যাচাই করার কোনো পদ্ধতি ছিল না।  হিউম্যান রাইটস ওয়াচ ২০১৪ সালে এক প্রতিবেদনে জানিয়েছিল যে, বিদ্রোহী গোষ্ঠীগুলি শিশুদের সহায়ক ও যোদ্ধা হিসেবে ব্যবহার করছে। তাদের কাজের মধ্যে ছিল যুদ্ধে আহতদের চিকিৎসা করা, গোলাবারুদ ও অন্যান্য সরবরাহ সামনের সারিতে পৌঁছে দেওয়া এবং তীব্র যুদ্ধ চলাকালীন স্নাইপার হিসেবে কাজ করা।

তুরস্কের সরকার গবেষণামূলক সংস্থা এসইটিএ-র একটি প্রতিবেদন প্রত্যাখ্যান করে, যা সিরীয় জাতীয় সেনাবাহিনীর গঠন সম্পর্কে তথ্য প্রকাশ করেছিল। কারণ এতে শিশুদের সৈন্য হিসেবে ব্যবহারের বিষয়টি আলোচিত হয়েছে। কারণ সিরিয়ার জাতীয় সেনাবাহিনী বর্তমানে তুরস্কের অর্থায়নে পরিচালিত হচ্ছে। তুরস্ক ২০০০ সালের ৮ সেপ্টেম্বর "সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রোটোকলে" স্বাক্ষর করে। আল-মনিটরের একটি প্রতিবেদনে স্থানীয় সূত্রের তথ্য উদ্ধৃত করে বলা হয়েছে, তুরস্ক সিরিয়ার জাতীয় সেনাবাহিনীর শিশু সৈন্যদের লিবিয়ায় মোতায়েন করেছে।  ২০২১ সালের জুলাই মাসে, মার্কিন যুক্তরাষ্ট্র তুরস্ককে সেসব দেশের তালিকায় অন্তর্ভুক্ত করে, যেগুলো শিশু সৈন্য ব্যবহারের সাথে জড়িত। কারণ তারা সিরিয়া ও লিবিয়ায় শিশু সৈন্য ব্যবহার করেছে বলে অভিযোগ করা হয়। ২০২৩ সালের "ট্র্যাফিকিং ইন পারসনস রিপোর্টে" উল্লেখ করা হয়, তুরস্ক সমর্থিত সিরীয় জাতীয় সেনাবাহিনীর বিভিন্ন গ্রুপ লিবিয়ায় সিরীয় শিশুদের শিশু সৈন্য হিসেবে নিয়োগ ও ব্যবহার করেছে। ২০২১ সালের "কান্ট্রি রিপোর্টস অন হিউম্যান রাইটস প্র্যাকটিসেস" উল্লেখ করে যে, তুরস্ক সমর্থিত বাহিনী সিরিয়ায় শিশু সৈন্য নিয়োগ ও ব্যবহার করেছে। ২০২১, ২০২২ এবং ২০২৩ সালের "ট্র্যাফিকিং ইন পারসনস রিপোর্ট" আরো উল্লেখ করে যে, তুরস্ক সিরিয়ায় এমন সশস্ত্র গোষ্ঠীগুলিকে সমর্থন প্রদান করেছে, যারা শিশুদের সৈন্য হিসেবে নিয়োগ ও ব্যবহার করে।

কুর্দি বাহিনীও এই কৌশল ব্যবহার করার জন্য সমালোচিত হয়েছে। ২০১৫ সালে হিউম্যান রাইটস ওয়াচ দাবি করে যে, ২০১৪ সালের জুলাইয়ে কুর্দি মিলিশিয়া নেতারা জেনেভা কলের সঙ্গে একটি প্রতিশ্রুতিপত্রে স্বাক্ষর করার পর থেকে মোট ৫৯ জন শিশু ইউপিজি বা ইপিজেতে নিযুক্ত হয়েছেন বা স্বেচ্ছায় যোগদান করেছেন, যাদোর মধ্যে ১০ জন ১৫ বছরেরও কম বয়সী।

২০১৩ সালে সিরিয়ার তৎকালীন রাষ্ট্রপতি বাশার আল আসাদ একটি আইন পাশ করেছিলেন, যা শিশুদের (১৮ বছরের নিচের সকলকে) সৈন্য হিসেবে ব্যবহার নিষিদ্ধ করে। এছাড়া এই আইন ভঙ্গ করলে অপরাধীকে ১০ থেকে ১২ বছরের সশ্রম কারাদণ্ড দেওয়ার বিধানও রাখা হয়েছে।  তবে সরকারি বাহিনী আইনটি বাস্তবায়ন করেছে কিনা তা নিশ্চিতভাবে জানা যায়নি। উল্টো অভিযোগ রয়েছে যে, সিরীয় সরকার শিশুদের বিদ্রোহী বাহিনীর বিরুদ্ধে লড়াইয়ে অংশগ্রহণের জন্য নিয়োগ করেছিল।

ইরানি সরকার সিরীয় গৃহযুদ্ধে শিশুদের নিয়োগ করেছিল বলে অভিযোগ রয়েছে। তাদের ইরান ও আফগানিস্তান থেকে আনা হয়েছিল এবং তারা আসাদ সরকারের পক্ষের সেনাবাহিনীর জন্য লড়াই করেছিল।

#### তুরস্ক (পিকেকে)
কুর্দি–তুর্কি সংঘর্ষের সময় কুর্দিস্তান ওয়ার্কার্স পার্টি সৈন্য হিসেবে শিশুদের নিয়োগ ও অপহরণ করেছিল। তুর্কি নিরাপত্তা বাহিনী সংস্থাটি কর্তৃক ২,০০০ এর বেশি শিশুকে অপহরণের অভিযোগ করেছে। হিউম্যান রাইটস ওয়াচ, জাতিসংঘ এবং অ্যামনেস্টি ইন্টারন্যাশনালের স্বাধীন প্রতিবেদনে নিশ্চিত করা হয় যে, ১৯৯০-এর দশক থেকে এই সংস্থা এবং তার সশস্ত্র শাখা শিশু সৈন্য নিয়োগ ও ব্যবহার করছে। ২০০১ সালে একটি প্রতিবেদনে উল্লেখ করা হয় যে, সংগঠনটি শিশুদের নিয়োগের ক্ষেত্রে একটি পদ্ধতিগত নীতি অনুসরণ করে আসছে। একাধিক রিপোর্টে এই সংগঠনের একটি ব্যাটালিয়নের কথা উল্লেখ করা হয়েছে, যার নাম তাবুরা জারোকেন শেহিত আগিত। এই ব্যাটালিয়ন মূলত শিশুদের নিয়োগ করার জন্য গঠিত হয়েছিল। এছাড়াও বিভিন্ন রিপোর্টে বলা হয়েছে যে, কুর্দিস্তান প্যাট্রিয়টিক ইউনিয়ন ও শিশুদের নিয়োগ করে। 

তুর্কি নিরাপত্তা বাহিনীর তথ্য অনুযায়ী, কুর্দিস্তান ওয়ার্কার্স পার্টি ১২ থেকে ১৭ বছর বয়সী ৯৮৩-এরও বেশি শিশুকে অপহরণ করেছে। এর মধ্যে ৪০০-এরও বেশি শিশু সংগঠন থেকে পালিয়ে নিরাপত্তা বাহিনীর কাছে আত্মসমর্পণ করে। ২০১০ সালে জাতিসংঘের শিশু তহবিল (ইউনিসেফ) কর্তৃক প্রকাশিত রিপোর্টে পিকেকে কর্তৃক শিশুদের নিয়োগকে উদ্বেগজনক ও বিপজ্জনক হিসেবে চিহ্নিত করা হয়েছে। 

২০১৬ সালে, হিউম্যান রাইটস ওয়াচ কুর্দিস্তান ওয়ার্কার্স পার্টিকে শিঙ্গাল অঞ্চল (ইরাক) এবং প্রতিবেশী দেশে শিশু সৈন্য নিয়োগের মাধ্যমে যুদ্ধাপরাধ সংঘটনের অভিযোগে অভিযুক্ত করে।

সিরিয়ার গৃহযুদ্ধ চলাকালীন একাধিক সংবাদমাধ্যম এবং হিউম্যান রাইটস ওয়াচের মতো সংস্থাগুলো নিশ্চিত করে যে, পিকেকের সাথে সংযুক্ত সংগঠন ওয়াইপিজি শিশু সৈন্য নিয়োগ এবং মোতায়েন করে। আন্তর্জাতিক আইনের লঙ্ঘন এবং শিশু সৈন্য ব্যবহার বন্ধ করার জন্য প্রতিশ্রুতি দেওয়া সত্ত্বেও সংগঠনটি নিয়োগ এবং ব্যবহার অব্যাহত রেখেছে। 

২০১৮ সালে জাতিসংঘের সশস্ত্র সংঘর্ষে শিশুদের ভূমিকা বিষয়ক বার্ষিক প্রতিবেদনে বলা হয়, ২০১৭ সালে পিপলস ডিফেন্স ইউনিটস (ওয়াইপিজি) এবং তাদের মহিলা শাখা ওয়াইপিজে দ্বারা শিশু নিয়োগের ২২৪টি ঘটনা ঘটেছে, যা ২০১৬ সালের তুলনায় প্রায় পাঁচগুণ বেশি। এসব শিশুর মধ্যে ৭২ জন মেয়ে ছিল, যা মোট শিশুসৈন্যের প্রায় এক তৃতীয়াংশ। এছাড়াও প্রতিবেদনে বলা হয় যে, এই গোষ্ঠীটি শিশুদের অপহরণ করেও তাদের সেনায় অন্তর্ভুক্ত করে। 

#### ইয়েমেন
২০১০ সালের জানুয়ারিতে শিশু ও সশস্ত্র সংঘাত বিষয়ক জাতিসংঘের বিশেষ প্রতিনিধি রাধিকা কুমারস্বামী বলেন যে, ইয়েমেনের উপজাতীয় যুদ্ধে “বড় সংখ্যায়” কিশোরদের নিয়োগ করা হয়। এনজিও কর্মী আব্দুর-রহমান মারওয়ানি অনুমান করেন যে, প্রতি বছর প্রায় ৫০০ থেকে ৬০০ শিশু ইয়েমেনের উপজাতীয় সংঘর্ষের সময় নিহত বা আহত হয়। 

সৌদি আরব হুথি বিদ্রোহীদের বিরুদ্ধে লড়াই করার জন্য সুদান (বিশেষ করে দারফুর অঞ্চল থেকে) ও ইয়েমেন থেকে শিশু সৈন্য নিয়োগ করেছিল, যারা ইয়েমেনি গৃহযুদ্ধে (২০১৫–বর্তমান) আন্তর্জাতিকভাবে সমর্থিত সরকারি বাহিনীর পক্ষে লড়াই করে।

ব্রিটিশ স্পেশাল ফোর্সের বিরুদ্ধে অভিযোগ রয়েছে যে, এটি ইয়েমেনে শিশু সৈন্যদের প্রশিক্ষণে যুক্ত ছিল। প্রতিবেদন অনুযায়ী, সৌদি নেতৃত্বাধীন জোটের পক্ষ থেকে লড়াই করা সৈন্যদের অন্তত ৪০% শিশু।

সৌদি আরব এই যুদ্ধে ইয়েমেনি শিশুদেরও সৈন্য হিসেবে নিযুক্ত করছে, যাদের হুথিদের থেকে সৌদি আরবীয় সীমান্ত রক্ষা করার কাজ দেওয়া হয়েছে।

২০১৯ সালের জুন মাসে মার্কিন পররাষ্ট্র সচিব মাইক পম্পে সৌদি আরবকে মার্কিন যুক্তরাষ্ট্রের সেসব দেশের তালিকা থেকে বাদ দেন, যেখানে শিশু সৈন্য নিয়োগের ঘটনা ঘটে। তিনি বিশেষজ্ঞদের সেই প্রতিবেদনের সিদ্ধান্ত উপেক্ষা করে এমনটি করেন, যেখানে বলা হয়েছিল যে, সৌদি নেতৃত্বাধীন জোট ইয়েমেনের গৃহযুদ্ধে শিশুদের ব্যবহার করছে।

### ইউরোপ
চাইল্ড সোলজার্স ইন্টারন্যাশনালের প্রতিবেদন অনুযায়ী, ইউরোপে প্রচলিত প্রবণতা হলো কেবলমাত্র ১৮ বছর বা তার বেশি বয়সী প্রাপ্তবয়স্কদের সশস্ত্র বাহিনীতে নিয়োগ করা। অধিকাংশ দেশই শুধু প্রাপ্তবয়স্কদের নিয়োগের অনুমতি দেয়। ২০১৬ সালের হিসাব অনুযায়ী কোনো সশস্ত্র গোষ্ঠী শিশুদের সৈন্য হিসেবে ব্যবহার করছে বলে জানা যায়নি। ২০১৮ সালের তথ্য অনুযায়ী, একমাত্র দেশ হিসেবে যুক্তরাজ্যই ১৬ বছর বয়স থেকে শিশু নিয়োগ দিচ্ছিল এবং মাত্র পাঁচটি দেশ ১৭ বছর বয়সীদের নিয়োগ দিচ্ছিল; দেশগুলো হলো অস্ট্রিয়া, সাইপ্রাস, ফ্রান্স, জার্মানি ও নেদারল্যান্ডস। এসবের মধ্যে যুক্তরাজ্য শিশুদের সর্বাধিক সংখ্যায় নিয়োগ দেয়। ২০১৬ সালের হিসাব মতে, ব্রিটিশ সেনাবাহিনীতে নতুন নিয়োগপ্রাপ্তদের প্রায় এক চতুর্থাংশের বয়স ১৮ বছরের নিচে ছিল।

সমস্ত ইউরোপীয় দেশই “সশস্ত্র সংঘাতে শিশু সম্পৃক্ততা সম্পর্কিত ঐচ্ছিক প্রোটোকল” চুক্তি অনুমোদন করেছে।  তাই সাধারণত শিশু নিয়োগপ্রাপ্তদের পূর্ণবয়স্ক না হওয়া পর্যন্ত যুদ্ধে ব্যবহার করা হয় না। তবে ১৯৯০-এর দশকে প্রথম চেচেন যুদ্ধের সময় শিশুদের যোদ্ধা হিসেবে ব্যবহার করা হয়েছিল।

#### অস্ট্রিয়া
অস্ট্রিয়া ছেলে শিশুদের বাধ্যতামূলক সামরিক সেবার জন্য প্রাপ্তবয়স্ক হওয়ার এক বছর আগে অর্থাৎ ১৭ বছর বয়সে নিয়োগ অনুমোদন করে, যা শুধুমাত্র তাদের অভিভাবকের সম্মতির ভিত্তিতে সম্ভব।

#### ফ্রান্স
ফ্রান্স সামরিক কর্মী ১৭ বছর ৬ মাস বয়স থেকে নিয়োগ শুরু করে। তবে সামরিক বিজ্ঞান স্কুলে ভর্তি হতে ইচ্ছুক শিক্ষার্থীদের ১৬ বছর বয়স থেকে নিয়োগ শুরু হয়। ফ্রান্সের সামরিক বাহিনীতে নিয়োগপ্রাপ্তদের মধ্যে প্রায় ৩% সদস্য ১৮ বছরের কম বয়সী।

#### জার্মানি
জার্মানি ১৭ বছর বয়স থেকে সামরিক কর্মী নিয়োগ শুরু করে। ২০১৫ সালে সামরিক বাহিনীতে নিয়োগপ্রাপ্তদের মধ্যে প্রায় ৬% সদস্য ১৮ বছরের কম বয়সী ছিল।

#### নেদারল্যান্ডস
নেদারল্যান্ডস সামরিক কর্মী নিয়োগ শুরু করে ১৭ বছর বয়স থেকে। ২০১৪ সালে দেশটির সামরিক বাহিনীতে নিয়োগপ্রাপ্তদের মধ্যে প্রায় ৫% সদস্য ১৮ বছরের কম বয়সী ছিল।

#### সাইপ্রাস
সাইপ্রাস শিশুদের প্রাপ্তবয়স্ক বাধ্যতামূলক সামরিক সেবার জন্য দুই বছর আগে অর্থাৎ ১৬ বছর বয়সে নিয়োগের অনুমতি দেয়, যা শুধুমাত্র তাদের অভিভাবকের সম্মতির ভিত্তিতে সম্ভব।

#### ইউক্রেন
২০১৪ সালে পূর্ব ইউক্রেনে সশস্ত্র সংঘাতের সময় “জাস্টিস ফর পিস” ডানবাসে ৪১টি পৃথক পৃথক নিশ্চিত ঘটনার তথ্য সংগ্রহ করে, যেখানে শিশুদের সশস্ত্র বাহিনীতে নিয়োগের ঘটনা ধরা পড়েছিল। এই ৪১টি ঘটনার মধ্যে ৩৭টি রাশিয়ার দখলকৃত অঞ্চলে ঘটে এবং বাকি ৪টি ইউক্রেন নিয়ন্ত্রিত অঞ্চলে ঘটে। এসব ছাড়াও ৩১টি শিশু নিয়োগ সংক্রান্ত রিপোর্ট ছিল, যা যাচাই করা যায়নি। রুশ নিয়ন্ত্রিত অঞ্চলের ৩৭টি যাচাইকৃত ঘটনার মধ্যে, ৩৩ জন ছেলে এবং ৪ জন মেয়ে অন্তর্ভুক্ত ছিল। তাদের মধ্যে ৫৭% শিশুর বয়স ছিল ১৬–১৭ বছর; ৩৫% এর বয়স ছিল ১৫ বছরেরও কম এবং ৮% এর ক্ষেত্রে বয়স নির্ধারণ করা যায়নি।

#### যুক্তরাজ্য

ব্রিটিশ সশস্ত্র বাহিনী ১৬ বছর বয়স থেকেই সদস্য নিয়োগ করে; এমনকি ১৫ বছর ৭ মাস বয়সী শিশুদেরও আবেদন গ্রহণ করে। তবে নিয়োগের আগে পিতামাতার সম্মতি আবশ্যক।

২০২২ সালের হিসাব অনুযায়ী, ব্রিটিশ সশস্ত্র বাহিনীতে নিযুক্তদের ২৩% ১৮ বছরের কম বয়সী ছিল। তখন অধিকাংশ নিয়োগপ্রাপ্ত শিশুকে সেনাবাহিনীর জন্য নেওয়া হয়েছিল, যেখানে ২০২১-২০২২ সালে নবীন সেনাদের মধ্যে ৩০% ১৮ বছরের কম বয়সী ছিল। নতুন নিয়োগপ্রাপ্তদের মধ্যে ১৬ বছর বয়সীদের সংখ্যা অন্য যে কোনো বয়সের চেয়ে বেশি ছিল।

ব্রিটিশ সেনাবাহিনীতে ১৬–১৭.৫ বছর বয়সী নিয়োগপ্রাপ্তরা প্রাথমিকভাবে আর্মি ফাউন্ডেশন কলেজে প্রশিক্ষণ গ্রহণ করে, যা বিশেষভাবে এই বয়সের জন্য প্রতিষ্ঠিত একটি সামরিক প্রশিক্ষণ কেন্দ্র। "সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রোটোকল" অনুযায়ী যুক্তরাজ্য সাধারণত নিয়োগপ্রাপ্ত শিশুদের সরাসরি যুদ্ধে পাঠায় না; যদিও এটি সর্বদা মেনে চলা হয় না।

যুক্তরাজ্য ২০০৩ থেকে ২০১০ সালের মধ্যে আফগানিস্তান ও ইরাকে ভুলবশত ১৮ বছরের কম বয়সী ২২ জন সেনা নিয়োগ দিয়েছিল। শিশু অধিকার বিষয়ক কমিটি যুক্তরাজ্যকে অনুরোধ করে যে, যেন তাদের নীতি পরিবর্তন করে এমন ব্যবস্থা নিশ্চিত করা হয়, যাতে কোনো পরিস্থিতিতেই শিশুরা যুদ্ধ বা সংঘাতপ্রবণ কাজে অংশগ্রহণ করতে না পারে।

১৯৯০-এর দশকে "সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রোটোকল" চুক্তি নিয়ে আলোচনায় যুক্তরাজ্য মার্কিন যুক্তরাষ্ট্রের সঙ্গে মিলে ১৮ বছরের ন্যূনতম নিয়োগ বয়সকে বৈশ্বিকভাবে বাধ্যতামূলক করার বিরোধিতা করে।  শিশু অধিকার সংস্থাগুলো ব্রিটিশ সশস্ত্র বাহিনীতে শিশু নিয়োগের উপর চলমান নির্ভরতার জন্য যুক্তরাজ্যের সমালোচনা করেছে।

### ওশেনিয়া

#### অস্ট্রেলিয়া
অস্ট্রেলিয়ার প্রতিরক্ষা বাহিনী ১৬ বছর বয়সের কিশোর-কিশোরীদের অভিভাবকের অনুমতি শর্তে সৈন্য হিসেবে নিয়োগ করতে দেয়। তবে ১৮ বছরের কমবয়সী সৈন্যরা সাধারণ পরিস্থিতিতে বিদেশে গমন বা সরাসরি যুদ্ধে অংশ নিতে পারে না। কেবল এমন বিশেষ ও চরম পরিস্থিতিতে ১৮ বছরের কম বয়সী সৈন্যদের সীমিতভাবে ব্যবহার করা যেতে পারে, যেখানে তাদের নিরাপদে সরিয়ে নেওয়া সম্ভব হয় না।

#### নিউজিল্যান্ড
, নিউজিল্যান্ডের প্রতিরক্ষা বাহিনীতে যোগদানের ন্যূনতম বয়স ১৭ বছর।

## শিশুদের সামরিক ব্যবহারের অবসান

ইতিহাসের বিভিন্ন পর্যায়ে শিশুদের সামরিক কাজে ব্যবহার একটি সাধারণ ঘটনা ছিল। সাম্প্রতিক কয়েক দশক জুড়ে কেবল প্রথাটি সম্পর্কে সচেতন সমালোচনা গড়ে উঠেছে এবং এটিকে বন্ধ করার জন্য সংগঠিত ও সমন্বিত উদ্যোগ নেওয়া হয়েছে। তবে এক্ষেত্রে কাজের অগ্রগতি অত্যন্ত ধীরগতিতে হয়েছে। এর একটি প্রধান কারণ হলো অনেক দেশের সশস্ত্র বাহিনী দীর্ঘদিন ধরেই নিজেদের সদস্যসংখ্যা পূরণ করতে শিশুদের ওপর নির্ভর করে এসেছে। আরেকটি গুরুত্বপূর্ণ কারণ হল, রাষ্ট্রবহির্ভূত সশস্ত্র গোষ্ঠীগুলোর আচরণ ও কর্মকাণ্ডের ওপর প্রভাব বিস্তার করা অত্যন্ত বিষয়। তাই শিশুদের সৈন্য হিসেবে নিয়োগদানে তাদের বিরত রাখা অত্যন্ত দুরূহ ব্যাপার। 

### সাম্প্রতিক ইতিহাস

#### ১৯৭০–১৯৮০-এর দশক
১৯৪৯ সালে জেনেভা কনভেনশনের অতিরিক্ত প্রোটোকল থেকে শিশুদের সশস্ত্র সংঘর্ষে অংশগ্রহণ সীমিত করার বিষয়ে আন্তর্জাতিক প্রচেষ্টা শুরু হয়, যা ১৯৭৭ সালে গৃহীত হয়েছিল (ধারা ৭৭.২)। এসব নতুন প্রোটোকল সরাসরি যুদ্ধের জন্য ১৫ বছরের কম বয়সী শিশুদের ভর্তিকে নিষিদ্ধ করেছিল। তবে রাষ্ট্রীয় সশস্ত্র বাহিনী ও বেসরকারি সশস্ত্র দলগুলোকে ১৫ বছর বয়স থেকে শিশুদের ভর্তির সুযোগ এবং তাদের যুদ্ধের সহায়ক কাজে ব্যবহার করার অনুমতি দেওয়া হয়েছিল।

শিশুর অধিকার বিষয়ক কনভেনশনের পরিপ্রেক্ষিতে, যখন বিভিন্ন বেসরকারি সংস্থা নতুন চুক্তিটিকে প্রায় সম্পূর্ণভাবে শিশুদের সামরিক ভর্তিকে নিষিদ্ধের পক্ষে দলিল হিসেবে প্রচারণা চালাচ্ছিল, তখন কিছু রাষ্ট্র তার বিরোধিতা করেছিল। কারণ তাদের সশস্ত্র বাহিনী ১৮ বছরের কম বয়সী শিশুদের নিয়োগের উপর নির্ভরশীল ছিল। এর ফলে ১৯৮৯ সালের চূড়ান্ত চুক্তিটি কেবল বিদ্যমান আইনকে শক্তিশালী করার প্রতি জোর দেয়; তা হলো ১৫ বছরের কম বয়সী শিশুদের সরাসরি যুদ্ধ বা শত্রুতায় অংশগ্রহণ নিষিদ্ধ করা।

#### ১৯৯০ এর দশক
১৯৯০-এর দশকে কয়েকটি বেসরকারি সংস্থা “কোয়ালিশন টু স্টপ দ্য ইউজ অফ চাইল্ড সোলজার্স” গঠন করেছিল, যা বর্তমানে “চাইল্ড সোলজার্স ইন্টারন্যাশনাল” নামে পরিচিত। সংস্থাটি তার সমর্থক কিছু রাষ্ট্রের সরকারের সঙ্গে কাজ করে এমন একটি নতুন চুক্তির পক্ষে প্রচারণা চালায়, যার মূল লক্ষ্য ছিল, শিশু অধিকার বিষয়ক চুক্তির ঘাটতিগুলো সংশোধন করা। ছয় বছরব্যাপী আন্তর্জাতিক প্রচারণার পর, ২০০০ সালে এটি গ্রহণ করা হয়, যা “সশস্ত্র সংঘর্ষে শিশু সম্পৃক্ততা সংক্রান্ত ঐচ্ছিক প্রোটোকল” নামে পরিচিত হয়। চুক্তিটি শিশুদের সাঁজোয়া সৈন্য হিসেবে অন্তর্ভুক্ত করা সম্পূর্ণরূপে নিষিদ্ধ করে এবং এটি নিশ্চিত করে যে, সৈন্য হিসেবে ভর্তিচ্ছুকদের কমপক্ষে ১৬ বছর বয়সী হতে হবে। এছাড়াও কোনো শিশু সৈন্যকে সরাসরি সংঘর্ষে ব্যবহারের অনুমতি দেওয়া হবে না। চুক্তিটি রাষ্ট্রবহির্ভূত সশস্ত্র দলকেও ১৮ বছরের কম বয়সী কাউকে সামরিক উদ্দেশ্যে নিয়োগ দেওয়া থেকে বিরত থাকতে বাধ্য করে। যদিও "সশস্ত্র সংঘর্ষে শিশু সম্পৃক্ততা সংক্রান্ত ঐচ্ছিক প্রোটোকলের" আলোচনায় অংশ নেওয়া অধিকাংশ রাষ্ট্র শিশুদের নিয়োগে নিষেধাজ্ঞার পক্ষে ছিল; কিন্তু মার্কিন যুক্তরাষ্ট্রের মতো কিছু রাষ্ট্র এর বিরোধিতা করেছিল। সেজন্য এই চুক্তি ১৬ বা ১৭ বছরের শিশুদের নিয়োগকে সম্পূর্ণভাবে নিষিদ্ধ করে না। তবে এতে রাষ্ট্রগুলোকে নিজস্ব দেশীয় আইন অনুসারে এর বিপক্ষে অধিক কঠোর বা উচ্চমানের আইন প্রয়োগের সুযোগ দেওয়া হয়েছে।

#### ২০০০ এর দশক–বর্তমান

"সশস্ত্র সংঘর্ষে শিশু সম্পৃক্তা সংক্রান্ত ঐচ্ছিক প্রোটোকল" গৃহীত হওয়ার পর থেকে বিশ্বব্যাপী এর পক্ষে স্বাক্ষর ও অনুমোদনের প্রচারণা দ্রুত অগ্রগতি লাভ করে। ২০১৮ সালের হিসাব অনুযায়ী, তখন ১৬৭টি রাষ্ট্র এটি অনুমোদন করেছিল। এই প্রচারণা অনেক রাষ্ট্রকে সম্পূর্ণভাবে শিশুদের নিয়োগ না করার প্রতিও উৎসাহিত করতে সক্ষম হয়। ২০০১ সালে মাত্র ৮৩টি রাষ্ট্র কেবল প্রাপ্তবয়স্কদের নিয়োগের অনুমতি দিত। ২০১৬ সালের মধ্যে এই সংখ্যা বেড়ে ১২৬-এ পৌঁছায়, যা সশস্ত্র বাহিনী থাকা দেশগুলোর ৭১ শতাংশের সমান। প্রায় ৬০টি বেসরকারি সশস্ত্র গোষ্ঠী শিশুদের ব্যবহার বন্ধ বা সীমিত করার জন্য চুক্তিতে প্রবেশ করে। এই লক্ষ্যে তাদের সাথে জাতিসংঘ বা জেনেভা কল নামক এনজিওর মধ্যস্থতা আলোচনা করা হয়।

চাইল্ড সোলজার্স ইন্টারন্যাশনাল জানিয়েছিল যে, চুক্তিটি সফল হওয়া ও রাষ্ট্রীয় সশস্ত্র বাহিনীতে শিশু নিয়োগ ধীরে ধীরে হ্রাসের ফলে বিশ্বের সামরিক সংগঠনগুলিতে শিশুর সংখ্যা কমেছে। তবে ২০১৮ সালের হিসাব অনুযায়ী, শিশুদের সামরিক নিয়োগ ও ব্যবহার তখনও ব্যাপকভাবে চলছিল। বিশেষ করে ইসলামিক স্টেট ও বোকো হারামের মতো সশস্ত্র ইসলামি সংগঠন এবং তাদের বিরুদ্ধে লড়াই করা অনেক সশস্ত্র গোষ্ঠীই শিশুদের ব্যাপকভাবে ব্যবহার করছে। এছাড়াও, বিশ্বের তিনটি সবচেয়ে জনবহুল দেশ—চীন, ভারত ও যুক্তরাষ্ট্র এখনো সশস্ত্র বাহিনীতে ১৬ বা ১৭ বছর বয়সী শিশুদের ভর্তি অনুমোদন করে। এই বাইরে  জি৮-এর অন্তর্ভুক্ত সবচেয়ে বড় পাঁচটি দেশ: কানাডা, ফ্রান্স, জার্মানি, যুক্তরাজ্য ও যুক্তরাষ্ট্রও ১৬ বা ১৭ বছর বয়সী শিশুদের ভর্তি অনুমোদন করে।

### ঘটনাবলি
প্রতি বছর ১২ ফেব্রুয়ারিকে শিশু সৈন্য ব্যবহারের বিরুদ্ধে "লাল হাত দিবস" (রেড হ্যান্ড ডে) নামে আন্তর্জাতিক দিবস হিসেবে পালন করা হয়। এই দিনটি মূলত শিশুদের যুদ্ধ ও সশস্ত্র সংঘাতে ব্যবহার বন্ধ করার জন্য জনসাধারণের মধ্যে সচেতনতা বৃদ্ধির উদ্দেশ্যে উদযাপিত হয়। “সশস্ত্র সংঘাতে শিশু সম্পৃক্ততাবিষয়ক ঐচ্ছিক প্রটোকল” কার্যকর হওয়ার তারিখের সঙ্গে সংযুক্ত হওয়ার কারণে এই দিবসটির গুরুত্ব আরো বৃদ্ধি পায়। ১২ ফেব্রুয়ারি, ২০০০ সালে আন্তর্জাতিক আইন অনুযায়ী শিশুদের যুদ্ধ ও অন্যান্য সশস্ত্র সংঘাতে অংশগ্রহণের সীমাবদ্ধতা আইনি স্বীকৃতি পেয়েছিল।

### শৈশবে সামরিকীকরণের বিরোধিতা

যে সকল রাষ্ট্র সশস্ত্র বাহিনীতে শিশুদের সরাসরি নিয়োগের অনুমতি দেয় না, তারাও শিক্ষা ব্যবস্থার মাধ্যমে নাগরিক পরিসরে এবং চলচ্চিত্র ও ভিডিও গেমের মতো জনপ্রিয় বিনোদনের মাধ্যম ব্যবহার করে শিশুদের কাছে সামরিক জীবনকে অত্যন্ত আকর্ষণীয়ভাবে উপস্থাপন করার কারণে সমালোচিত হয়ে আসছে। অনেক বিশ্লেষক বলেন যে, শিশুদের লক্ষ্য করে চালানো এমন প্রচারণা মূলত তাদের প্রভাবিত ও প্রলুব্ধ করার একটি কৌশল এবং এটি সামরিক নিয়োগ প্রক্রিয়ারই অংশ। ফলে এটিকে নৈতিক দৃষ্টিকোণ থেকে সেইভাবেই মূল্যায়ন করা উচিত। এই নীতির ভিত্তিতেই কিছু সংগঠন শিশুদের অধিকার ও জনস্বাস্থ্যের দৃষ্টিকোণ থেকে সামরিক সংগঠনগুলোর সঙ্গে তরুণদের সম্পৃক্ততা নিয়ন্ত্রণের দাবিতে প্রচারণা চালিয়ে আসছে।  উদাহরণ হিসেবে ওয়ার রেজিস্টার্স ইন্টার্ন্যাশনাল কর্তৃক আয়োজিত 'কাউন্টারিং দ্য মিলিটারাইজেশন অব ইয়ুথ' কর্মসূচি, মার্কিন যুক্তরাষ্ট্রের 'স্টপ রিক্রুটিং কিডস' প্রচারণা, ও যুক্তরাজ্যের “মিলিটারি আউট অব স্কুলস” আন্দোলনের কথা উল্লেখ করা যায়। একই ধরনের কর্মসূচি ও আন্দোলন জার্মানি ও ইসরায়েলেও সংগঠিত হয়েছে।

## শিশু সৈন্যদের পুনর্বাসন ও পুনর্বিন্যাস
চাইল্ড সোলজারস ইন্টারন্যাশনাল পুনর্বাসনকে এই ভাবে সংজ্ঞায়িত করে: "যে প্রক্রিয়ার মাধ্যমে পূর্বে সশস্ত্র বাহিনী বা সশস্ত্র গোষ্ঠীর সঙ্গে যুক্ত শিশু সৈন্যদের নাগরিক জীবনে ফিরে যেতে সহায়তা করা হয়, যেন তারা নিজেদের পরিবার ও সম্প্রদায়ের জন্য মূল্যবান ভূমিকা পালন করতে পারে।  যে সব কর্মসূচি শিশু সৈনিকদের পুনর্বাসনের লক্ষ্য নিয়ে কাজ করে; যেমন ইউনিসেফ দ্বারা পরিচালিত বিভিন্ন কর্মসূচি–তা সাধারণত তিনটি গুরুত্বপূর্ণ বিষয়ে জোর দেয়: পরিবার পুনর্মিলন ( শিশুকে তার পরিবার বা সম্প্রদায়ের সঙ্গে পুনরায় সংযুক্ত করা) মানসিক সহায়তা (মাসনিক ব্যাধি ও চাপ কমানোর জন্য মানসিক স্বাস্থ্য ও পরামর্শ সেবা প্রদান) ও শিক্ষা বা আর্থিক সুযোগ প্রদান, যা শিশুকে শিক্ষা ও দক্ষতা অর্জনের সুযোগ দেওয়া।  এই ধরনের উদ্যোগ সফলভাবে বাস্তবায়নের জন্য সাধারণত ৩ থেকে ৫ বছরের অঙ্গীকার প্রয়োজন। সাধারণ পুনর্বাসন কার্যক্রমের লক্ষ্য হলো শিশুদের একটি নিরাপদ পরিবেশে ফিরিয়ে আনা, ধর্মীয় ও সাংস্কৃতিক অনুষ্ঠানের মাধ্যমে তার পরিবার ও সম্প্রদায়ের পক্ষ থেকে ক্ষমার ঘোষণা করা এবং শিশুকে তার পরিবারে পুনর্মিলনের প্রতি উৎসাহিত করা। 

যদি কোনো শিশু সরাসরি যুদ্ধাপরাধে জড়িত থাকে, তাহলে তাকে পুনর্বাসন করা অনেক কঠিন হয়ে যায়। কারণ এমন পরিস্থিতিতে সেই শিশুকে কেন্দ্র করে সমাজে কলঙ্ক ছড়ায় এবং মানুষের মধ্যে বিরূপ বা ক্ষোভপূর্ণ মনোভাব সৃষ্টি হয়। এই ক্ষেত্রে গুরুত্বপূর্ণ হলো শিশুর ব্যক্তিগত চাহিদা; যেমন নিরাপদ পরিবেশে থাকা ও মানসিক সহায়তা পাওয়ার সঙ্গে সামাজিক ন্যায়বোধ ও অনুভূতির মাঝে সঠিক ভারসাম্য রক্ষা করা। এতে শিশুর পুনর্বাসনও সম্পন্ন হবে এবং একই সঙ্গে সম্প্রদায়ের মানুষদের মধ্যে ধারণা জন্মাবে যে, তারা ন্যায়বিচার প্রাপ্ত হয়েছে।

এমন সমস্যা অবিলম্বে সমাধান করা খুব জরুরি; কারণ যদি তা না করা হয়, তাহলে অনেক শিশু পুনরায় সৈন্যদলে যুক্ত হওয়ার ঝুঁকিতে থাকবে। পুনর্বাসনের ক্ষেত্রে দুটি বিষয় বিশেষভাবে গুরুত্ব পাওয়া উচিত: মেয়ে শিশু সৈন্যদের পুনর্বাসন এবং শিশু সৈন্যদের মধ্যে মাদকদ্রব্যের ব্যবহার নিয়ন্ত্রণ। বিশেষ করে যারা মাদকগ্রস্ত অথবা যৌন সংক্রমণজনিত রোগে আক্রান্ত, তাদের জন্য এমন পুনর্বাসন কর্মসূচি প্রয়োজন, যা তাদের নির্দিষ্ট চাহিদার সাথে পরিপূর্ণ খাপ খায়।

## আরো দেখুন

### সাধারণ

* সামরিক বাহিনীতে শিশুদের ইতিহাস
* জরুরি অবস্থা ও সংঘাতের সময় শিশু
* শিশু অধিকার
* শিশু অধিকার আন্দোলন
* শিশু অধিকার সনদ
* শিশু দাসত্ব
* শিশুশ্রম
* শিশুশ্রমের সবচেয়ে খারাপ রূপ সম্মেলন

### সামরিক কাজে ব্যবহৃত শিশুদের সুপরিচিত কিছু উদাহরণ

* বোস্কো বুহা, যুগোস্লাভিয়া
* গ্রেস আকালো, উগান্ডা 
* লুং উং, ককম্বোডিয়া
* ইসমায়েল বিহ, সিয়েরা লিওন
* মোহাম্মদ হোসেন ফাহমিদেহ, ইরান
* উমর কদর, কানাডা
* লুফৎ‌ওয়াফেনহেল্ফার, জার্মানি

### শিশুদের সামরিক কাজে ব্যবহার অবসানের জন্য প্রচারাভিযান ও প্রচারক

* চাইল্ড সোলজার্স ইন্টারন্যাশনাল 
* এলস ডে টেমারম্যান
* গ্রাসা মাচেল
* রোমিও ডালেইর
* ওয়ার রেজিস্টার্স ইন্টারন্যাশনাল 
* রেড হ্যান্ড ডে

### শিশুদের বিরুদ্ধে অপরাধ

* শিশু পাচার
* শিশু বিক্রয়
* শিশু লন্ডারিং

### সম্পর্কিত আন্তর্জাতিক আইন

* শিশু অধিকারবিষয়ক কনভেনশন
* রোম সংবিধি 
* শিশুশ্রমের সবচেয়ে খারাপ রূপ সম্মেলন
* শিশুশ্রমের সবচেয়ে খারাপ রূপ নিরসনে কর্মসূচি

### চলচ্চিত্র

* *[[কোনি]] (২০১২)*

## আরো পড়ুন

* Vautravers, A. J. (2009). Why Child Soldiers are Such a Complex Issue. Refugee Survey Quarterly, 27(4), 96–107. doi:10.1093/rsq/hdp002
* Humphreys, Jessica Dee (2015). *Child Soldier: When Boys and Girls Are Used in War*. Toronto: Kids Can Press 
* International Centre for Counter-Terrorism (ICCT) & The Global Center on Cooperative Security (September 2017). "Correcting the Course: Juvenile Justice Principles for Children Convicted of Violent Extremism Offenses", *ICCT & GCCS*, 1–12. Correcting the Course: Advancing Juvenile Justice Principles for Children Convicted of Violent Extremist Offenses
* Dr U C Jha (2018), "Child Soldiers – Practice, Law and Remedies". Vij Books India Pvt Ltd 
* Artur Bogner, Gabriele Rosenthal (2020): Child Soldiers in Context. Biographies, Familial and Collective Trajectories in Northern Uganda. Göttingen: University Press. Child Soldiers in Context
* 

## বহিঃসংযোগ

### Advocacy and campaigns

* Human Rights Watch, "Child Soldiers"
* UNICEF, "Child Soldiers"
* War Child
* Watchlist

### Reference: Child soldiers worldwide

* Child Soldiers International, historical reports:
** 
** 
** 

### Testimony and reportage

* "Girl Soldiers – The cost of survival in Northern Uganda", womennewsnetwork.net.
* "Invisible Children—The Tragedy in Uganda, Every Child Ministries", ecmafrica.org
* "Children of Karamoja" (Uganda), forlife- worldwide.com
* "Involvement of children in armed formations during the military conflict in Donbas"  (Ukraine), jfp.org.ua
* "Sex slavery awaits Ugandan schoolgirls", BBC News
* "Ugandan army recruiting children", BBC News
* "Criticism of British child soldier recruitment", BBC News
* "Armies of girls caught up in conflict", *The Guardian*
* "The Child Soldiers of Staten Island", *Mother Jones*

### International institutions

* International Committee of the Red Cross, "Children in war"
* Special Representative of the UN Secretary General for Children and Armed Conflict
* International Labour Organization, "Child labour and armed conflict"

### Other

* Podcast on child soldiers in the Middle East

## তথ্যসূত্র


বিষয়শ্রেণী:শিশু অধিকার
বিষয়শ্রেণী:শিশু নিরাপত্তা